text:
Azatlygyň baýry habarçysy Soltan Açylowa zorlukly hüjüm edilmeginden iki gün ozal Türkmenistanyň Daşary işler ministrliginiň ýurtda Azat Ýewropa/Azatlyk Radiosynyň žurnalistlerine yzygiderli basyş edilmeýändigini öňe sürüp eden çykyşyny AÝ/AR ýazgarýar. Açylowa soňky bir ýylyň dowamynda sekizinji gezek hüjüm edilýär.
7-nji maýda BMG-niň Adam hukuklary geňeşiniň Türkmenistan boýunça geçiren Ženewadaky diňlenişiginde daşary işler ministriniň orunbasary Wepa Hajyýew “Azatlyk Radiosynyň habarçylarynyň ýurtda erkin iş alyp barmagy Türkmenistanda media azatlygynyň bardygyna güwä geçýär” diýdi. Hajyýew Azatlygyň habarçylarynyň “hiç hili çäklendirmelere, hiç hili gorkuzmalara ýa-da yzarlamalara” sezewar edilmezden maglumat çap edýändiklerini sözüniň üstüne goşdy.
AÝ/AR-yň prezidenti Tomas Kent Açylowa edilen hüjüme salgylanyp, ministriň beýanatyny “gabahatçylykly we ynsaba garşy” häsiýetlendirdi.
2014-2016-njy ýyllar aralygynda biziň 6 habarçymyz döwletiň bilkastlaýyn guramagynda ýerine ýetirilen gorkuzmalar we ar-alyş kampaniýalary sebäpli işini taşlamaga mejbur boldy. Beýleki bir habarçymyz, Saparmämmet Nepesgulyýew neşe serişdeleri bilen bagly aýyplamalar esasynda üç ýyl türme tussaglygyna höküm edildi. Biz bu aýyplamalaryň toslamadygyna we ondan žurnalistiki işi sebäpli ar-alnandygyna ynanýarys. AÝ/AR-yň beýleki habarçylary we olaryň maşgala agzalary türme tussaglygyna, gynamalara we psihiki basyşlara sezewar edildi” diýip, Kent aýtdy.
9-njy maýda 68 ýaşly Açylowa “Ýeňiş baýramy” mynasybetli Aşgabadyň eteginde ýerleşýän Ýadygärlikler toplumyndaky Baky ot ýadygärligine gül goýmak dabarasyny surata düşürmäge baranda, onuň daşyny raýat eşiginde birnäçe adam gabap, onuň surat almaly däldigini aýdýarlar we alan suratlaryny pozmagy talap edýärler. Soňra raýat eşiklileriň hataryna üç sany polisiýa işgäri goşulýar. Açylowa raýat eşiklileriň ýörite gullugyň işgärleridigini aýdýar.
“Haçan-da men mundan ýüz öwürenimde, olaryň iki sanysy, hersi bir goltugymdan tutup, meni aşaklygyna süýräp alyp gaýtdylar” diýip, özüniň gödek kemsidilendigini, özüne “watan dönügi” diýlendigini Azatlyk Radiosyna gürrüň berdi. Olar ony maşyna dykyp, “suratlary öçürmeseň, onda sumkaňda narkotik serişdesi bar diýip, tussag ederis” haýbatyny atýarlar. Açylowa özüniň jemgyýetçilik düzgünini bozmandygyny aýdyp, garşy çykanda olar onuň elinden kamerasyny alyp, suratlary özleri pozýar. Gürrüňi edilýän adamlar žurnalistden Azatlyk Radiosy üçin işlemegi bes etmegi talap edip, ony iki sagat saklaýarlar we soňra-da goýberýärler.
Açylowa adaty türkmen raýatlarynyň durmuş tejribelerinden habar berýän fotosuratlary bilen Azatlyk Radiosyna işläp gelýär. Ol polisiýanyň, garakçylaryň we beýleki şahsyýeti näbelli hüjümçileriň fiziki hüjümlerine sezewar boldy.
Açylowa edilen hüjümlere AÝ/AR-yň prezidenti Kent geçen iýul aýynda reaksiýa görkezip, “türkmen hökümeti derhal Soltan Açylowany yzarlamagy bes edip, onuň howpsuzlygyny üpjün etmeli” diýipdi.
Freedom House guramasy dünýädäki media azatlygynyň ýagdaýy boýunça 2017-nji ýylda ýaýradan hasabatynda Türkmenistana Demirgazyk Koreýa bilen deň baha berdi. “Serhetsiz reportýorlar” guramasy dünýäde metbugat azatlygynyň ýagdaýy boýunça 2018-nji ýylda ýaýradan hasabatynda, Türkmenistany 180 ýurduň arasynda Demirgazyk Koreýa we Eritreýadan soň 178-nji orunda ýerleşdirdi.
Halk arasynda Azatlyk Radiosy diýlip tanalýan Azat Ýewropa/Azatlyk Radiosynyň Türkmen gullugy 65 ýyl bäri türkmen dilinde gepleýän diňleýjilerini senzurasyz maglumatlar we habarlar bilen üpjün edip, döwletiň media monopoliýasyna alternatiwa hödürleýär. Gullugyň habar saýty we sosial sahypalary halk arasynda giň meşhurlyga eýedir.


c: text/html

text:
Habarlar 6 september 2017
Jemgyýet
V Aziýa oýunlarynyň terjimeçiler toparynda “Dalçyn” okuw we terjimeçilik merkeziniň hünärmenleri
Oýunlaryň taýýarlyk işlerine döwlet edaralary bilen bilelikde hususy eýeçilik ulgamynyň wekilleri hem işjeň gatnaşýar. Ýurdumyzyň kärhanalarynyň arasynda Aşgabat 2017 oýunlarynyň taýýarlyk işine mynasyp goşandyny goşýan kärhanalaryň biri hem “Dalçyn” okuw-terjimeçilik merkezi bolup durýar.
Jemgyýet
Milli žurnalistleriň bäsleşiginiň ýeňijileri yglan edildi
Şu gün redaksiýanyň işgärleriniň, “Türkmengaz” döwlet konserniniň, nebitgaz toplumynyň kärdeşler arkalaşygynyň, “Nebitgazhyzmat” ýapyk görnüşli paýdarlar jemgyýetiniň wekilleriniň hem-de myhmanlaryň gatnaşmagynda bäsleşigiň ýeňijilerini sylaglamak dabarasy geçirildi. Olaryň hatarynda Türkmenistanyň Döwlet habarlar agentliginiň, milli telewideniýäniň, “Türkmenistan” hem-de “Biznes Reklama” gazetleriniň, “Zenan kalby” žurnalynyň žurnalistleri, şeýle hem nebitgaz toplumynyň kärdeşler arkalaşygynyň we ýaşlar guramasynyň işgärleri, Halkara nebit we gaz uniwersitetiniň hem-de Türkmen döwlet binagärlik-gurluşyk institutynyň mugallymlary bar.
Ykdysadyýet
Demirgazyk welaýatynda pagta ýygym möwsümi başlady
Ýurdymyzyň demirgazyk sebitinde 140 müň gektar ýeri eýeleýän gowaça meýdanlaryndan “ak altynyň” 230 müň tonnasyny ýygnamak göz öňünde tutulýar. Welaýatyň ekerançylary orta süýümli gowaçanyň ýerli şertlere uýgunlaşdyrylan “Daşoguz-120”, “Serdar”, C-4727”, Daşoguz-114”, “Jeýhun” we “Gubadag-3” ýaly sortlaryny ileri tutýarlar.
Resmi habar
Şeýh Ahmad Al-Fahad Al-Sabah: Oýunlar Türkmenistanyň taryhy üstünliklerini artdyrar
Şu nurana baýramçylykda Size hem-de Siziň ajaýyp ýurduňyza mundan beýläk-de gülläp ösüş we abadançylyk arzuw edýärin, - diýip, hatda aýdylýar. – Şu mümkinçilikden peýdalanyp, ýakyn wagtda Ýapyk binalarda we söweş sungaty boýunça V Aziýa oýunlaryny üstünlikli geçirmek üçin Siziň berýän goldawlaryňyza hoşallyk bildirýärin.
Wakalaryň jümmüşinde
Olumuiwa Benard Aliu IKAO-nyň Türkmenistan bilen hyzmatdaşlyk etmäge gyzyklanýandygy tassyklady
Myhman raýat awiasiýasy babatda iri möçberli özgertmelere ýokary baha berip, dünýäniň awiasiýa döwletleriniň hatarynda häzir Türkmenistanyň öňdäki orunlary mynasyp eýeleýändigini nygtady.
Wakalaryň jümmüşinde
Hormatly Prezidentimiz we Sergeý Prihodko türkmen-russiýa gatnaşyklarynyň geljegi barada maslahat etdiler
Myhman wagt tapyp kabul edendigi üçin hoşallyk bildirip, döwlet Baştutanymyza Russiýa Federasiýasynyň Prezidenti Wladimir Putiniň hem-de Russiýa Federasiýasynyň Hökümetiniň baştutany Dmitriý Medwedewiň milli Liderimize we onuň üsti bilen tutuş türkmen halkyna parahatçylyk hem-de abadançylyk baradaky hoşniýetli arzuwlaryny we salamyny ýetirdi. Bellenilişi ýaly, Russiýada Türkmenistan bilen dostlukly gatnaşyklara ýokary baha we döwletara hyzmatdaşlygynyň çuňlaşdyrylmagyna uly ähmiýet berilýär.
Jemgyýet
Türkmenistanyň paýtagty „Aşgabat 2017“ Oýunlaryny toý lybasyna beslenip garşy alýar
Müdimi ýaş güneşli Aşgabat gözel binalarynyň ajap sazlaşygy bilen günsaýyn ösýär, özgerýär. Köçeleridir şaýollary giň, bagy-bosn, täzeden- täze meýdançaly, çüwdürimli-seýilgäh toplumly, kaşaň desgaly ak mermere bürenen şäherimiz Gündogaryň merjenidir. Onuň başy belent binalary, asman sary ymtylýan gümmezleri bilen, Köpetdagyň etegine tarap ösýän paýtagtymyz şäherleriň gözeli.
Laws
TÜRKMENISTANYŇ KANUNY
Ganyň donorlygy hakynda
I BAP. UMUMY DÜZGÜNLER
Laws
TÜRKMENISTANYŇ KANUNY
Haýyr-sahawat işi hakynda
I BAP. UMUMY DÜZGÜNLER

robotstxt: allowed

filter: keep


text:
2 Şubat 2017 Perşembe
Türkmenistanyň we Katar Döwletiniň Arasyndaky Hyzmatdaşlygyň Meselelerine Garaldy
2017-nji yýlyň 2-nji fewralynda Aşgabatda Türkmenistanyň Daşary işler ministri R.Meredow Katar Döwletiniň Türkmenistandaky Adatdan daşary we Doly ygtyýarly Ilçisi Halifa bin Ahmad al Suwaýdi bilen duşuşyk geçirdi we ikitaraplaýyn hyzmatdaşlygyň öňde duran meselelerini ara alyp maslahatlaşdy.
Ikitaraplaýyn gatnaşyklaryň ösdürilmeginiň wajyp sebäpleriň biri hökmünde iki döwletiň ýolbaşçylarynyň arasynda ýola goýlan açyk we dostlukly gatnaşyklaryna ünsi çekip, taraplar geçen ýylyň mart aýynda Katar Döwletiniň Emiri şeýh Tamim bin Hamad Al Taniniň Türkmenistana bolan resmi saparynyň netijeleriniň ähmiýetini bellediler. Ýokary döwlet derejedäki gatnaşyklary ösdürmegiň Türkmenistanyň Prezidentiniň Katar Döwletine saparynyň meseleleri ara alnyp maslahatlaşyldy.
Türkmen we katar diplomatik gulluklarynyň arasyndaky hyzmatdaşlygyň gidişiniň ýokary derejesini belläp, Türkmenistanyň daşary syýasat edarasynyň we Katar Döwletiniň Türkmenistandaky diplomatik wekilhanasynyň ýolbaşçylary 2016-njy ýylda bolan iki ýurduň daşary işler ministrlikleriniň ýolbaşçylarynyň saparlarynyň ähmiýetini bellediler we şunuň bilen baglylykda bilelikdäki syýasy geňeşmeleriniň ähmiýeti barada aýtdylar.
http://www.turkmenhabargullugy.com/turkmenistanyn-we-katar-dowletinin-arasyndaky-hyzmatdaslygyn-meselelerine-garaldy/
Kaydol: Kayıt Yorumları (Atom)


text:
Fedçenkonyň wyžžyldawuk tomozagy
Gatyganatlylar otrýady Wyžžyldawuk tomzaklar maşgalasy Ýagdaýy. Derejesi IV. Seýrek görnüş. Genofondy gorap saklamakda ähmiýeti. Köýtendagyň endemigi. Gysgaça beýany. Göwresiniň uzynlygy 25–29 mm. Birsydyrgyn gara reňkli, arka öňi öz uzynlygyndan 1,2–1,23 esse inli, ýylmanak hem ýalpyldawyk. Ýaýraýşy. Köýtendag. Türkmenistandan daşarda — Özbegistan. Ýaşaýan ýerleri. Deňiz derejesinden 1500–1700 m belentlik, dag derýajykly dereler. Sany we onuň üýtgemek ýagdaýy. Örän seýrek görnüş. Şu görnüş 4 sany erkek we 3 sany urkaçy tomzaklar boýunça mälim edilen. Esasy çaklendiriji sebäpler. Anyklanmady. Biologiýasynyň aýratynlyklary. Ýeterlik öwrenilmedik. Gysga ömürli ýazky görnüş. Güneşli günlerde ertirlerine işjeň hereketde bolýar. Liçinkasyna ýazgy berilmedik. Köpeldilişi. Iş geçirilmedi. Gorag üçin görlen çäreler. Türkmenistanyň Gyzyl kitabyna (1999) girizildi. Köýtendag döwlet goraghanasynda goralýar. Gorag üçin zerur çäreler. Höwesjeň ýygnaýjylar tarapyndan tomzaklary tutup almagy gadagan etmeli. Gorag işleriniň zerurlygy barada wagyz işlerini geçirmeli. Barlaglar boýunça teklipler. Ýaýran ýerlerini we biologiýasyny öwrenmeli. Tomzagyň liçinkasyna ylmy ýazgy bermeli. Düzüji: M. G. Nepesowa


text:
Türkmenistanyň Prezidenti Gurbanguly Berdimuhamedow Türkmenbaşy şäherinde täze Halkara deňiz menziliniň gurluşygynyň barşy bilen tanyşdy.
«GAP Inşaat» türk kompaniýasy tarapyndan gurluşygy amala aşyrylýan bu taslama ýurdumyzy toplumlaýyn senagatlaşdyrmagyň möhüm bölegidir, onuň durmuşa geçirilmegi 2500-den gowrak iş orunlarynyň döredilmegini üpjün eder, diýip döwlet Baştutany aýtdy.
Milli Liderimiziň belleýşi ýaly, gämi gurluşyk kärhanasy milli ykdysadyýetimiz üçin düýbünden täze düzümdir, onuň ulanylmaga berilmegi, hakykatda, ýurdumyzyň gämi gurluşyk pudagynyň kemala gelýändigini aňladýar. Gämileri ýygnamakdan başga-da, bu ýerde dürli maksatly gämileriň: tankerleriň, gury ýük gämileriniň, tirkegleriň abatlanylmagy üçin işleriň doly toplumy ýerine ýetiriler.
Döwlet Baştutany Türkmenistanyň esasy «deňiz derwezesiniň» geljekki mümkinçilikleri barada aýdyp, ýurdumyzyň çäkleriniň «Gündogar — Günbatar» we «Demirgazyk — Günorta» ugry boýunça tebigy ulag geçelgesi bolup durýandygyny nygtady, bu geçelge iri dünýä bazarlaryna çykmaga kömek berýär.
Hazaryň kenarynda iň häzirki zaman deňiz portunyň ulanmaga berilmegi Aziýa hem-de Ýewropa ýurtlarynyň arasynda ykdysady we söwda hyzmatdaşlygynyň hil taýdan täze derejä çykarylmagyna ýardam eder. Ýewraziýa giňişliginde ulag gatnawlarynyň amatlaşdyrylmagy üçin ägirt uly mümkinçilikleri açar.
Topluma umumy ýükleýji terminal, ürgün ýükleri we polipropileni ýükläp ugradýan terminallar hem-de gämi gurluşyk we gämi abatlaýyş zawodlary hem girýär. Geçirijilik mümkinçiligi ýylda 17-18 million tonna ýüke barabar bolan toplumyň umumy meýdany 1,4 mln inedördül metrden gowrakdyr, gämi duralgasynyň ugrunyň uzynlygy 3 müň 800 metrdir.
Awtomobil-ýolagçy parom terminaly 230 müň inedördül metr meýdany tutýar, bir wagtda onuň gämi duralgasyna birnäçe gämiler gelip biler. Ol ýylda 300 müň ýolagça we 75 müň treýlere hyzmat eder. Ortaça ýyllyk kuwwaty 400 müň TEU barabar bolan konteýner terminaly 249 müň inedördül meýdany eýeleýär.
Multimodal logopark howa, awtomobil we demir ýol ulaglary arkaly getirilen konteýner ýüklerini saklamak hem-de utgaşykly işlemek boýunça hyzmatlaryň toplumyny amala aşyrar.
Iň uly desgalaryň biri umumy ýükleriň terminalydyr. Onuň kuwwaty ýylda ortaça 4 million tonna ýüke barabardyr. Ol dürli gurluşyk serişdelerini, demri, polady, agajy, ulaglary, enjamlary we beýlekileri kabul etmäge hem-de ugratmaga niýetlenendir.


text:
29 Mart 2015 Pazar
Birža Täzelikleri
Daşary ýurt walýutasyna Hytaýdan we Owganystandan gelen telekeçiler “Türkmengaz” döwlet konserninde öndürilen tehniki kükürdi satyn aldylar. Mundan başga-da maşyn gurluşygy üçin ätiýaçlyk şaýlary, arassalanan pagta ýagy we nah ýüplük ýerlenildi. Satyn alan ýurtlar: Beýik Britaniýa, Şweýsariýa, Täjigistan we beýlekiler. Geleşikleriň umumy bahasy ABŞ-nyň 1 million 83 müň dollaryndan gowrak boldy.
Ýurdumyzyň telekeçileri içerki bazar üçin umumy bahasy 88 müň manatlykdan gowrak möçberde polipropilen (TNGIZT) satyn aldylar.
Kaydol: Kayıt Yorumları (Atom)


text:
Berkararlyk we bagtyýarlyk döwrüniň ýylýazgysy—2017-nji ýyl
Ministrler Kabinetiniň 26-njy ýanwarda geçirilen giňişleýin mejlisinde hormatly Prezidentimiz Gurbanguly Berdimuhamedow geçen ýylyň netijelerine baha berip, ony, umuman, ýurdumyz üçin üstünlikli ýyl diýip häsiýetlendirdi.
Bu üstünlikler döwlet Baştutanymyzyň öňdengörüjilikli ýolbaşçylygyndan we ähli derejelerde netijeli dolandyrmakdan başlap, ýerlerde işleri göwnejaý guramaga hem-de batyrgaý çözgütleri iş ýüzünde durmuşa geçirmäge çenli köp ugurlary öz içine alýar.
“Berkarar döwletimiziň bagtyýarlyk döwrüniň ýylýazgysy — 2017-nji ýyl” diýen umumy sözbaşy bilen TDH-nyň şu gün çap edilip başlanýan ýörite makalalar toplumy Türkmenistanyň jemgyýetçilik-syýasy hem-de durmuş-ykdysady ösüşiniň esasy ulgamlary babatynda geçen ýylyň möhüm wakalarynyň synyndan ybaratdyr.
2017-nji ýyl türkmen halkynyň iň täze taryhynda mynasyp orny eýeledi. Okyjylara hödürlenilýän makalalar toplumy diňe bir bellenilen meýilnamalary ýetilen sepgitler bilen deňeşdirmäge däl-de, ýurdumyzyň ösüşindäki nobatdaky okgunly hereketine taýýarlygyň özboluşly gözden geçirilişi, Türkmenistanyň ägirt uly ykdysady, intellektual we ruhy mümkinçiliklerini durmuşa geçirmekde ýene bir möhüm tapgyryň başlanýandygyny alamatlandyrýar.
Öňde ýakyn geljek ýedi ýyl üçin Prezident maksatnamasynda kesgitlenilen täze giň möçberli taslamalar, has-da uly wezipeler durýar. 2018-nji ýyl hem diňe bir şol maksatnamalaryň amala aşyrylmagy başlanylmagyny alamatlandyrman, ähli ugurlarda okgunly ösüş döwrüne öwrüljekdigine umyt döredýär.
Geçen döwürde biziň toplan tejribämiz ýurdumyzda barha okgunly häsiýete eýe bolýan oňyn özgertmeleriň, halkara gatnaşyklarynyň ösdürilmeginiň esasyny emele getirýär, onuň binýadynda hoşniýetli goňşuçylyk we parahatçylyksöýüjilik ýörelgeleri bardyr, muny geçen ýylyň wakalary doly derejede tassyklaýar.
1. “Açyk gapylar” we oňyn bitaraplyk syýasaty
Ählumumy ähmiýetli wakalara baý bolan 2017-nji ýyl Türkmenistanyň iň täze taryhyna girdi we hormatly Prezidentimiz Gurbanguly Berdimuhamedowyň durmuşa geçirýän, giň halkara hyzmatdaşlygyna gönükdirilen daşary syýasatynyň dabaralanýandygynyň aýdyň subutnamasyna öwrüldi. Bu syýasatyň netijeli häsiýeti dünýä bileleşiginde uly abraýa eýe boldy.
Eýýäm 2017-nji ýylyň başynda Garaşsyz hem Bitarap Türkmenistan tutuş halkara jemgyýetçiliginiň aýratyn üns merkezinde boldy. 12-nji fewralda ýurdumyzda hem-de daşary ýurtlarda geçirilen döwlet Baştutanymyzyň saýlawlary tutuş dünýäde ýokary gyzyklanma döretdi. Ýurdumyzda saýlaw uçastoklarynyň 2 müň 548-si, daşary ýurtlarda—Türkmenistanyň diplomatik wekilhanalarynyň hem-de konsullyk edaralarynyň ýanynda 39-sy döredildi.
Daşary ýurt metbugaty Türkmenistanyň Prezidentiniň saýlawlarynyň giň bäsdeşlik esasynda geçendigini belledi, çünki ýokary döwlet wezipesine 9 adam dalaşgär boldy. “Türkmenistanda saýlawlaryň taryhynyň tutuş dowamynda bu iň köp sandyr” diýip, hususan-da, Russiýanyň iri “Interfaks” habarlar agentligi belledi. Agentlik 2007-nji ýylda ýokary döwlet wezipesine 6 adamyň, 2012-nji ýylda bolsa 8 dalaşgäriň görkezilendigini belledi.
2017-nji ýylyň geçen saýlawlarda ýurdumyzyň häzirki Prezidenti ynamly ýeňiş gazandy. Döwlet Baştutanymyza raýatlaryň 97,69 göterimi öz seslerini berdiler. Dünýäniň ähli yklymlaryndan daşary ýurtlaryň döwlet Baştutanlary we abraýly halkara guramalarynyň ýolbaşçylary köp sanly gutlag jaňlarynda, telegrammalarynda we hatlarynda şeýle ynamly ýeňşiň milli Lider hökmünde Gurbanguly Berdimuhamedowyň uly abraýynyň ykrarnamasynyň, döwlet Baştutanymyzyň Garaşsyz Türkmenistany pugtalandyrmaga gönükdirilen syýasatynyň hem-de dünýäde eýeleýän ornunyň goldanylýandygynyň aýdyň subutnamasydygyny biragyzdan nygtadylar.
Şeýlelikde, geçirilen saýlawlar jemgyýeti mundan beýläk-de demokratiýalaşdyrmakda möhüm ädim boldy. Türkmenistanyň agzybir halky ýene-de özüniň jebisligini hem-de milli Lider — Arkadag bilen raýdaşlygyny görkezdi. Türkmenistanlylar milli Liderimiziň ady we işi bilen özleriniň nurana geljegini baglaýarlar.
Prezidentiň wezipesine girişmek dabarasy tamamlanan badyna, 18-nji fewralda geçirilen Hökümetiň mejlisinde Bitarap Türkmenistanyň 2017—2023-nji ýyllar üçin daşary syýasat ugrunyň konsepsiýasy tassyklanyldy. Bu resminama orta möhletli geljek üçin döwletimiziň halkara gatnaşyklarynyň mazmunyny we ileri tutulýan ugurlaryny kesgitleýär. Täze konsepsiýa hormatly Prezidentimiz Gurbanguly Berdimuhamedowyň iri halkara maslahatlarynda we ýokary derejeli forumlarynda eden çykyşlarynda beýan edilen hem-de BMG-niň Durnukly Ösüş Maksatlaryna ýetmäge we dürli ugurlarda netijeli gatnaşyklary höweslendirmäge gönükdirilen döredijilikli başlangyçlaryna hem-de tekliplerine esaslanýar.
Türkmenistan abraýly düzümler bilen hyzmatdaşlyk meselelerine uly üns bermek bilen, Milletler Bileleşigi bilen ysnyşykly, strategik hyzmatdaşlygy ösdürmäge aýratyn ähmiýet berýär. Bu şu konsepsiýada öz beýanyny tapdy. Oňa şeýle-de milli Liderimiziň dünýäde emele gelýän çylşyrymly ýagdaýlary çözmek maksady bilen öňüni alyş diplomatiýasynyň we syýasy-diplomatik serişdeleriň gurallaryny giňden ulanmaga degişli başlangyçlary we teklipleri girizildi. Şunuň bilen baglylykda, BMG, ÝHHG, Goşulyşmazlyk Hereketi, YHG we beýleki guramalar bilen özara gatnaşyklary mundan beýläk-de pugtalandyrmak göz öňünde tutulýar.
2017-nji ýylyň sentýabr aýynda BMG-niň Baş Assambleýasynyň 72-nji mejlisinde BMG-niň we beýleki halkara düzümleriniň çäklerinde hyzmatdaşlygyň möhüm ugurlary boýunça Türkmenistanyň Prezidentiniň ileri tutulýan garaýyşlary we täze başlangyçlary beýan edildi. Bu başlangyçlar ählumumy parahatçylygy we howpsuzlygy pugtalandyrmak, durnukly durmuş-ykdysady ösüşi üpjün etmek, adamyň hukugyny goramak, ekologiýa ýaly derwaýys ugurlarda gatnaşyklary ösdürmäge gönükdirilen bu teklipler häzirki wagtda dünýä bileleşiginde uly gyzyklanma döredýär.
13-nji iýunda türkmen paýtagtynda hormatly Prezidentimiz Gurbanguly Berdimuhamedowyň we ýurdumyza iş sapary bilen gelen Birleşen Milletler Guramasynyň Baş sekretary Antoniu Guterreşiň arasynda geçirilen gepleşikler hem oňyn syýasatyň giňden ykrar edilýändigini we goldanylýandygynyň hem-de ählumumy abadançylygyň, rowaçlygyň we halkyň bähbidine öz parahatçylyk döredijilik kuwwatyny tutuş adamzadyň hyzmatyna goýan ýurdumyzyň halkara abraýynyň örän ýokarydygyny aýdyň subutnamasydyr.
Duşuşygyň barşynda bellenilişi ýaly, häzirki wagtda Türkmenistan bilen BMG-niň özara gatnaşyklarynyň gün tertibinde durnukly ulag, energetika howpsuzlygy, terrorçylyga garşy göreşmek, Durnukly Ösüş Maksatlaryny ýerine ýetirmek ýaly strategik ulgamlar bar. Bu ulgamlarda hyzmatdaşlyk uzakmöhletleýin häsiýete eýedir. Ol yzygiderlilik, ahyrky netije üçin garaýyşlaryň we ýörelgeleriň meňzeşligi esasynda alnyp barylýar.
Hususan-da, Türkmenistanda hemişelik esasda BMG-niň ýöriteleşdirilen guramalarynyň hem-de edaralarynyň ençemesi — BMG-niň Ösüş Maksatnamasynyň, Halkara Çagalar gaznasynyň (ÝUNISEF), Bütindünýä saglygy goraýyş guramasynyň, Ilat gaznasynyň we beýlekileriň wekilhanalary işleýär. Bilelikdäki iri maksatnamalar hem-de taslamalar amala aşyrylýar. Olar ýurdumyza ykdysady we durmuş häsiýetli möhüm wezipeleri çözmäge ýardam etmelidir. Biziň hyzmatdaşlygymyzyň kuwwaty örän uludyr, ýylsaýyn täze geljegi uly ulgamlar peýda bolýar.
Türkmenistana saparynyň çäklerinde Antoniu Guterres “BMG-niň ählumumy terrorçylyga garşy strategiýasyny durmuşa geçirmek boýunça BMG-niň we Merkezi Aziýanyň arasynda ýokary derejeli hyzmatdaşlyk” atly duşuşyga hem gatnaşdy. Ýygnananlaryň arasynda Gazagystandan, Gyrgyzystandan, Türkmenistandan, Täjigistandan we Özbegistandan ministrler, ýokary wezipeli adamlar hem-de terrorçylyga garşy agentlikleriň düzümleriniň we milli howpsuzlyk edaralarynyň ýolbaşçylary boldy. Gün tertibine Birleşen Milletler Guramasynyň bu strategiýasynyň hereket etmek meýilnamasynyň ýerine ýetirilişiniň synyny ara alyp maslahatlaşmak meselesi girizildi. Terrorçylyga garşy göreşmek boýunça Aşgabat jarnamasynyň kabul edilmegi duşuşygyň möhüm netijesi boldy.
2017-nji ýylda Türkmenistanyň Birleşen Milletler Guramasynda agzalygynyň 25 ýyllygy bilen bilelikde, Aşgabatda BMG-niň Merkezi Aziýa üçin öňüni alyş diplomatiýasy boýunça sebit merkeziniň açylmagynyň 10 ýyllygynyň bellenilendigini aýtmalydyrys. Bu merkeziň döredilmegi ikitaraplaýyn hyzmatdaşlygyň taryhynda möhüm wakadyr. Sebit merkeziň işlän döwründe özüni Milletler Bileleşiginiň sebitdäki ygtybarly merkezi hökmünde görkezip, Birleşen Milletler Guramasynyň we Merkezi Aziýanyň ýurtlarynyň arasynda köp möhüm meseleler boýunça ysnyşykly gatnaşyklar üçin wajyp gepleşikleriň geçirilýän ýerine öwrüldi.
Onuň işiniň esasy ugurlarynyň hatarynda suw-energetika, ählumumy ýaragsyzlanmak, Owganystandaky ýagdaýy parahatçylykly ýol arkaly kadalaşdyrmak, halkara terrorçylyga, neşe serişdeleriniň bikanun dolanyşygyna hem-de häzirki döwrüň beýleki howplaryna we wehimlerine garşy durmak, durmuş-ykdysady hem-de ekologiýa meseleleri bar.
Merkeziň ýubileý senesi mynasybetli BMG-niň Baş Assambleýasynyň 72-nji mejlisinde BMG-niň Merkezi Aziýa üçin öňüni alyş diplomatiýasy boýunça sebit merkeziniň orny bilen baglanyşykly Kararnama kabul edildi. Bu waka halkara bileleşigi tarapyndan Garaşsyz, Bitarap Türkmenistanyň Prezidenti Gurbanguly Berdimuhamedowyň parahatçylyk söýüjilik syýasatynyň ykrar edilýändiginiň nobatdaky aýdyň subutnamasy boldy.
Bu baradaky gürrüňi dowam edip, 2017-nji ýylyň 2-nji fewralynda Birleşen Milletler Guramasynyň Baş Assambleýasynyň 71-nji mejlisinde 12-nji dekabry Halkara Bitaraplyk güni diýip yglan etmek hakyndaky Kararnamanyň kabul edilmeginiň hakyky taryhy waka bolandygyny bellemelidiris.
Geçen ýylyň ahyrynda bolsa Birleşen Milletler Guramasynyň Nýu-Ýorkda ýerleşýän ştab-kwartirasyndan ýene-de bir hoş habar gelip gowuşdy. Milli Liderimiziň başlangyçlaryna laýyklykda, 20-nji dekabrda BMG-niň Baş Assambleýasynyň 72-nji maslahatynyň 74-nji mejlisinde Milletler Bileleşiginiň ähli agza ýurtlary tarapyndan “Durnukly ösüş maksatlaryny amala aşyrmak bilen baglylykda, ulaglaryň ähli görnüşleriniň arabaglanyşygyny berkitmek” atly Kararnama biragyzdan kabul edildi.
Munuň özi döwlet Baştutanymyzyň bu möhüm ugurlarda we beýleki wajyp ulgamlarda öňe sürýän döredijilikli başlangyçlarynyň dünýä bileleşiginiň ählumumy goldawyna hem-de ykrarnamasyna eýe bolýandygynyň subutnamasydyr. BMG-niň Baş Assambleýasynyň soňky ýyllarda kabul eden degişli kararnamalary hem muňa şaýatlyk edýär.
Birleşen Milletler Guramasynyň Ykdysady we Durmuş Geňeşiniň (EKOSOS) mejlisinde geçen ýyl Türkmenistanyň 2018 — 2020-nji ýyllar üçin BMG-niň Çagalar gaznasynyň (ÝUNISEF) Ýerine ýetiriji geňeşine hem-de 2018 — 2022-nji ýyllar üçin Zenanlaryň statusy boýunça topara saýlanandygyny bellemelidiris.
Ykdysady Hyzmatdaşlyk Guramasy (YHG) hem abraýly halkara guramasy bolup durýar. Onuň esasy wezipeleri sebitiň ykdysady taýdan ösmegi üçin amatly şertleri döretmekden, onuň döwletleriniň dünýä hojalyk gatnaşyklarynyň ulgamyna tapgyrlaýyn goşulyşmagyndan ybaratdyr.
Hormatly Prezidentimiz Gurbanguly Berdimuhamedow Ykdysady Hyzmatdaşlyk Guramasyna agza ýurtlaryň döwlet Baştutanlarynyň 2017-nji ýylyň 1-nji martynda Yslamabatda (Pakistan) geçirilen ýokary derejeli XIII sammitine gatnaşdy.
Forumyň gün tertibine ygtybarly ulag-üstaşyr ulgamyny, bitewi energiýa ulgamyny we umumy ykdysady giňişligi döretmek, söwda amallaryny ýeňilleşdirmek, serhetýaka söwdasyny höweslendirmek, energiýa serişdelerini netijeli ulanmak meseleleri girizildi.
Milli Liderimiz sammitde eden çykyşynda Ykdysady Hyzmatdaşlyk Guramasynyň hyzmatdaşlygy giňeltmek, aýratyn-da, sebit üçin örän möhüm ähmiýetli bolan howpsuzlyk ýaly meselede uly mümkinçiliginiň bardygyna berk ynam bildirdi. Onuň netijeli üpjün edilmegini Türkmenistan howpsuzlygyň bitewülik we bölünmezlik kadalarynyň esasynda görýär. Biziň üçin bu ýagdaý syýasy, ykdysady, energetika, azyk, ekologiýa howpsuzlygyny we howpsuzlygyň beýleki görnüşlerini aýry-aýrylykda üpjün edip bolmajakdygyny aňladýar. Olar biri-biri bilen bagly bolup, geosyýasy we geoykdysady babatda ýeke-täk bütewüligi emele getirmelidir diýip, hormatly Prezidentimiz Gurbanguly Berdimuhamedow nygtady.
Sammitiň çäklerinde hormatly Prezidentimiz Pakistan Yslam Respublikasynyň Premýer-ministri Muhammad Nawaz Şarif bilen duşuşdy. Dostlukly döwletiň Baştutany türkmen Lideriniň öňe sürýän, üçünji müňýyllykda durnukly parahatçylyk üçin berk esasy döretmäge gönükdirilen wajyp halkara başlangyçlarynyň örän derwaýysdygyny belledi. Pakistanyň Premýer-ministri hormatly Prezidentimiziň forumda YHG-niň işine täze çemeleşmeleri işläp taýýarlamagyň zerurdygy hakynda öňe süren teklibine ýokary baha berdi.
Yslamabatda hormatly Prezidentimiz Gurbanguly Berdimuhamedowyň we Türkiýäniň Prezidenti Rejep Taýip Ärdoganyň arasynda geçirilen duşuşykda ikitaraplaýyn hyzmatdaşlygyň ileri tutulýan meseleleri ara alnyp maslahatlaşyldy. Söwda-ykdysady, energetika, ulag we aragatnaşyk ulgamlary, gurluşyk senagaty hem-de beýlekiler hyzmatdaşlygyň wajyp ugurlarynyň hatarynda görkezildi.
Sebit we ählumumy gün tertibiniň möhüm meseleleriniň birnäçesi boýunça pikir alşyldy. Türkiýäniň döwletimiziň durmuşa geçirýän oňyn Bitaraplyk syýasatyna ýokary baha berýändigi we milli Liderimiziň döredijilikli halkara teklipleriniň ählisini, şol sanda YHG-niň şu sammitinde beýan eden tekliplerini goldaýandygy bellenildi. Hususan-da, bu ulag ýaly möhüm ulgamda hyzmatdaşlyk etmäge degişlidir. Bu ulgamda Türkmenistan “Demirgazyk — Günorta” we “Gündogar —Günbatar” ugurlary boýunça ulag-üstaşyr geçelgelerini döretmek boýunça halkara taslamalarynyň başyny başlaýar.
Ulag-logistika meselesi baradaky gürrüňi dowam etmek bilen, 2017-nji ýylyň mart aýynyň birinji ongünlüginde taryhy ähmiýetli wakanyň bolandygyny bellemelidiris. Hormatly Prezidentimiz Gurbanguly Berdimuhamedowyň hem-de şol günlerde ýurdumyzda döwlet saparynda bolan Özbegistanyň Prezidenti Şawkat Mirziýoýewiň gatnaşmagynda geostrategiki taýdan örän ähmiýetli Türkmenabat—Farap awtomobil hem-de demir ýol köprüleri açyldy.
Awtomobil köprüsiniň uzynlygy 1600 metre, demir ýol köprüsiniň uzynlygy 1750 metre barabardyr. Desgalaryň ikisi hem halkara ölçeglerine kybap gelýär. Olar iň döwrebap serişdelerden guruldy we tehnik hem-de ulanyş howpsuzlygy babatda zerur serişdeler bilen üpjün edildi.
Şeýle giň möçberli desgalary gurmaga girişmek bilen, biz, ilkinji nobatda, häzirki wagtda Merkezi Aziýanyň çäginiň dünýä ähmiýetli möhüm ulag-üstaşyr merkezleriň birine öwrülýändiginden ugur aldyk diýip, hormatly Prezidentimiz nygtady. Ýewraziýanyň merkezinde ýerleşýän dünýäniň hut şu sebiti asyryň ählumumy ykdysadyýetiniň kemala gelýän ulgamynyň möhüm bölegi bolup durýar.
Bu şanly wakanyň öňüsyrasynda ýokary derejede geçirilen türkmen-özbek gepleşikleriniň barşynda Özbegistan — Türkmenistan — Eýran — Oman halkara ulag geçelgesini ösdürmek boýunça ylalaşyklary iş ýüzünde durmuşa geçirmegiň wajypdygy bellenildi. Munuň özi taslama gatnaşýan ähli döwletleriň ykdysady bähbitlerine laýyk gelýär.
Iki döwletiň baştutanlary Türkmenabatda Özbegistanyň ilkinji Prezidenti Islam Karimowyň ýadygärliginiň açylyş dabarasyna gatnaşdylar. Onuň ady Lebap welaýatynyň dolandyryş merkeziniň köçeleriniň birine hem dakyldy.
Özbegistanyň Prezidenti Şawkat Mirziýoýewiň 20-nji maýda Türkmenistana bolan saparynyň barşynda iki ýurduň Liderleri syýasy ulgamda, şol sanda halkara guramalarynyň çäklerinde hyzmatdaşlygyň dürli ugurlaryny, şeýle hem sebitde we Aziýa yklymynda, hususan-da, Owganystanda parahatçylygy we durnuklylygy pugtalandyrmak meselelerini ara alyp maslahatlaşdylar. Gepleşikleriň barşynda gazanylan ylalaşyklar we gol çekilen ençeme resminamalar türkmen-özbek hyzmatdaşlygynyň kuwwatyndan has netijeli peýdalanylmagyna täze itergi berdi.
Soňky ýyllarda döwletimiz arap dünýäsiniň ýurtlary bilen hemmetaraplaýyn gatnaşyklary işjeň ösdürýär. Hormatly Prezidentimiziň mart aýynyň ortalarynda Katar Döwletine amala aşyran döwlet sapary hem munuň aýdyň subutnamasydyr. Uly üstünlige eýe bolan ýokary derejedäki türkmen-katar gepleşikleri taraplaryň ikisiniň hem ikitaraplaýyn gatnaşyklary hil taýdan täze many-mazmun bilen baýlaşdyrmaga çalyşýandygyny tassyklady.
Duşuşygyň barşynda milli Liderimiz Gurbanguly Berdimuhamedow we Kataryň Emiri Şeýh Tamim bin Hamad Al-Tani häzirki döwürde iki ýurduň durmuş-ykdysady ösüşiniň ileri tutulýan ugurlaryna laýyklykda, özara gatnaşyklaryň esasy meselelerini ara alyp maslahatlaşdylar hem-de ozal gazanylan ylalaşyklary iş ýüzünde durmuşa geçirmäge gönükdirilen anyk ädimleri kesgitlediler.
Taraplar sebit we ählumumy syýasatynyň meseleleri, şeýle hem halkara düzümleriň, ilkinji nobatda bolsa, Birleşen Milletler Guramasynyň, Yslam Hyzmatdaşlyk Guramasynyň we beýlekileriň çäklerinde hyzmatdaşlygyň meseleleri boýunça garaýyşlaryň meňzeşdigini bellediler. Döwlet Baştutanlary iki ýurduň arasyndaky haryt dolanyşygynyň we hyzmatlaryň görnüşleriniň möçberleriniň artdyrylmagynyň, ykdysady hyzmatdaşlygynyň, işewürler toparlarynyň arasynda göni gatnaşyklary ýola goýmagyň, ýöriteleşdirilen işewürler maslahatlarynyň, sergileriň hem-de Türkmenistanda we Katarda öndürilen harytlaryň ýarmarkalarynyň, iki döwletiň paýtagtlarynda Söwda öýleriniň açylmagynyň wajypdygyny bellediler.
Döwlet saparynyň barşynda hormatly Prezidentimiz Gurbanguly Berdimuhamedow Kataryň Maýa goýum palatasynyň Baş ýerine ýetiriji direktory Şeýh Abdullah ben Muhammad ben Saud Al-Tani bilen duşuşdy. Türkmenistanda ykdysadyýeti döwrebaplaşdyrmak hem-de innowasion tehnologiýalary ornaşdyrmak boýunça ýaýbaňlandyrylan maksatnamalary, daşary ýurtly maýadarlar üçin has oňaýly şertleriň döredilmegini we daşary ýurt maýa goýumlarynyň goraglylygynyň kepillendirilmegini nazara almak bilen özara gatnaşyklaryň geljegi ara alnyp maslahatlaşyldy.
Ýakyn Gündogaryň ýurtlary bilen hyzmatdaşlygy ösdürmek meselesini dowam etmek bilen, şu ýerde hormatly Prezidentimiziň tabşyrygy boýunça türkmen wekiliýetiniň Kuweýt Döwletine iş saparyny amala aşyrandygyny bellemelidiris.
Geçirilen duşuşyklaryň we gepleşikleriň çäklerinde kuweýt tarapynyň netijeli döwletara hyzmatdaşlygy, şol sanda söwda-ykdysady, energetika ulgamy, döwrebap düzümi döretmek ýaly geljegi uly ugurlarda gatnaşyklary giňeltmäge, şeýle hem Türkmenistanyň başyny başlan giň möçberli maýa goýum taslamalaryny durmuşa geçirmäge gatnaşmaga uly gyzyklanma bildirýändigi tassyklanyldy.
Söwda-ykdysady hyzmatdaşlyk boýunça türkmen-saud hökümetara toparynyň noýabr aýynda Saud Arabystany Patyşalygynyň Er-Riýad şäherinde geçirilen mejlisinde hem şeýle ugurlar barada gürrüň edildi. Hususan-da, Saud Arabystanynyň hökümetiniň resmi wekilleri bilen geçirilen duşuşykda Türkmenistanyň Patyşalygyň ýangyç-energetika, ulag-aragatnaşyk, dag-magdan we beýleki ulgamlarda işleýän iri kompaniýalary üçin maýa goýum babatda gyzyklanma bildirilýändigi bellenildi. Türkmenistan–Owganystan–Pakistan–Hindistan transmilli gaz geçirijisini gurmak taslamasynyň goldanylýandygy aýdyldy.
Belarus Respublikasy hem Türkmenistanyň ygtybarly hyzmatdaşlarynyň biri bolup durýar. Belarus Respublikasynyň Prezidenti Aleksandr Lukaşenkonyň mart aýynyň ahyrynda ýurdumyza bolan resmi saparynyň çäklerinde taraplaryň hyzmatdaşlygy pugtalandyrmaga taýýardygy tassyklanyldy.
Geçirilen gepleşiklerde söwda-ykdysady we ulag-aragatnaşyk ulgamlarynda, ylym, bilim, saglygy goraýyş, medeniýet, sport we syýahatçylyk pudaklarynda hyzmatdaşlygyň ösdürilmegine aýratyn üns berildi.
Saparyň çäklerinde Belarus Respublikasynyň Türkmenistandaky ilçihanasynyň binalar toplumynyň açylyşy boldy.
Lebap welaýatynyň Köýtendag etrabynda Merkezi Aziýada iri kaliý dökünlerini öndürýän Garlyk dag-magdan baýlaşdyryjy toplumynyň gurluşygy boýunça bilelikdäki uly möçberli taslamanyň durmuşa geçirilmegi netijeli ikitaraplaýyn gatnaşyklaryň anyk mysalyna öwrüldi. Bu ägirt uly senagat desgasynyň açylyşy hem iki dostlukly ýurduň Baştutanlarynyň gatnaşmagynda geçirildi.
18-19-njy aprelde Türkmenistanyň Prezidentiniň Gazagystan Respublikasyna döwlet sapary boldy. Dostlukly ýurtlaryň Liderleri Gurbanguly Berdimuhamedow hem-de Nursultan Nazarbaýew gol çekmek bilen Türkmenistan bilen Gazagystan Respublikasynyň arasynda strategik hyzmatdaşlyk hakynda Şertnamany, türkmen-gazak döwlet serhedinde demakirlemek işlerini geçirmek hakynda Ylalaşygy berkitdiler.
Ýokary derejedäki duşuşygyň barşynda sebitde parahatçylygy, durnuklylygy pugtalandyrmagyň meseleleri ara alnyp maslahatlaşyldy. Ara alnyp maslahatlaşylan meseleleriň hatarynda Hazar deňzinde özara hereket etmek hem-de Owganystandaky ýagdaýy düzgünleşdirmek ýaly meseleler hem boldy. Iki döwletiň arasynda medeni-ynsanperwer, ylym, bilim we sport aragatnaşyklaryny has-da giňeltmek hakynda ylalaşyk gazanyldy.
Energetika we ulag ulgamy ikitaraplaýyn gatnaşyklaryň strategik ugurlary hökmünde kesgitlenildi. Türkmenistan we Gazagystan yklymda energiýa serişdelerini öndürmegiň möçberi boýunça öňdäki orunlary eýeleýär. Iki ýurduň gatnaşmagynda iri möçberli taslamalar—bir bölegi Gazagystanyň çäklerinden geçen Türkmenistan — Hytaý gaz geçirijisiniň, Gazagystan—Türkmenistan — Eýran demir ýolunyň gurluşygy amala aşyryldy.
Hoşniýetli döwletara gatnaşyklaryny ösdürmäge, iki halkyň arasyndaky doganlyk gatnaşyklary berkitmäge, parahatçylygy we ylalaşygy pugtalandyrmak işine hem-de netijeli halkara hyzmatdaşlygyny giňeltmäge goşan goşandy üçin hormatly Prezidentimiz Gurbanguly Berdimuhamedow Gazagystan Respublikasynyň döwlet sylagy — birinji derejeli “Dostlyk” ordeni bilen sylaglanyldy.
Dostlukly ýurtda 2017-nji ýylyň 10-njy iýunyndan 10-njy sentýabr aralygynda “Astana EKSPO-2017” halkara ýöriteleşdirilen sergisiniň geçirilendigini hem bellemek gerek. Sergide Türkmenistanyň bölümi hem görkezildi. Bu gözden geçirilişiň esasy mazmuny “Geljegiň energiýasy” diýen ugry özünde jemledi. Ol halkara bileleşiginiň Ýer ýüzüne has uly täsir edýän energiýa sarp edilişiniň meselesi baradaky aladasyny beýan etdi.
Ykdysady kuwwaty artdyrmakda ýurdumyzyň üstünliklerini hem-de gazananlaryny görkezen milli sergimiz Türkmenistanyň dünýäniň öňdebaryjy energetika döwletleriniň biri hökmünde kemala gelşini beýan etdi. Ol energiýanyň gaýtadan dikeldilýän çeşmeleri ulgamynda hem ýurdumyzyň mümkinçiligini açyp görkezdi, şeýle hem Gazagystanyň raýatlaryna we Astananyň myhmanlaryna halkymyzyň baý milli medeniýeti bilen tanyşmaga mümkinçilik döretdi.
Hormatly Prezidentimiz “Astana EKSPO-2017” halkara ýöriteleşdirilen serginiň açylyş dabarasynyň hormatly myhmany boldy. Türkmen Lideri Astanada Prezident Nursultan Nazarbaýew bilen gepleşikleri geçirdi. Iki ýurduň Baştutanlary döwletara gatnaşyklarynyň ýagdaýyny we geljegini ara alyp maslahatlaşdylar, söwda-ykdysady hyzmatdaşlygy, işewür, ynsanperwer hem-de ylmy aragatnaşyklary giňeltmek babatda pikirlerini aýtdylar.
Şol gün Türkmenistanyň Prezidenti Gurbanguly Berdimuhamedow Astanada sapar bilen bolýan Hytaý Halk Respublikasynyň Başlygy Si Szinpin bilen duşuşdy. Iki ýurduň Liderleri türkmen-hytaý gatnaşyklarynyň ösdürilişiniň yzygiderli depginini belläp, ykdysady hyzmatdaşlygyň ägirt uly kuwwatynyň, milli bähbitleri hem-de Aziýa sebitiniň geljegi babatda umumy garaýşy nazara alyp, ony ösdürmäge taýýardygyny tassykladylar. Taraplar energetika ulgamynda bilelikde işlemek tejribesine eýe bolup, Türkmenistan — Gazagystan — Hytaý demir ýol geçelgesiniň geljeginiň örän uludygyny aýdyp, ulag logistikasynda özara hereketleri güýçlendirmegiň zerurdygyny nygtadylar.
3-nji iýulda Owganystanyň Prezidenti Mohammad Aşraf Ganiniň Türkmenistana resmi saparynyň çäklerinde bolup geçen türkmen-owgan gepleşikleriniň barşynda hem ulag ulgamynda we ýangyç-energetika toplumynda hyzmatdaşlyk meseleleri ara alnyp maslahatlaşyldy. Hususan-da, Türkmenistan — Owganystan — Pakistan — Hindistan gaz geçirijisine aýratyn üns berildi. Bellenilişi ýaly, şeýle iri möçberli taslamanyň amala aşyrylmagy diňe bir oňa gatnaşyjy ýurtlara däl, eýsem, sebitiň hem durmuş-ykdysady ösüşine oňyn täsir eder.
Goşmaça elektroenergetiki kuwwatlyklaryň bina edilmegi Owganystanyň durmuş-ykdysady taýdan ösmegine Türkmenistanyň uly goşandy bolup durýar. Bu taslamalar Merkezi we Günorta Aziýa ýurtlarynyň elektrik geçiriji ulgamlaryny birleşdirmäge kömek eder.
Bu baradaky gürrüňi dowam edip, häzirki wagtda türkmen demir ýol gurluşykçylarynyň Mary welaýatynda serhet ýakasyndaky Serhetabat bekedinden Owganystanyň Turgundy şäherine çenli polat ýoluny çekmek boýunça işleri depginli alyp barýandyklaryny bellemek gerek. Goňşy ýurt üçin bu örän wajyp taslama 29-njy noýabrda hormatly Prezidentimiz Gurbanguly Berdimuhamedow badalga berip, Türkmenistanyň hem-de onuň üsti bilen tutuş sebitiň ulag-logistika ulgamyna Owganystanyň goşulyşmagyna uly mümkinçilikleri açýan demir ýol şahasynyň gurlup başlanmagyna ak pata berdi.
Owganystanyň çäklerinde ugurdaş düzümleri bolan demir ýoly çekmäge öz serişdelerini we güýçlerini gönükdirip, bu taslamanyň durmuşa geçirilmegini Türkmenistan dolulygyna öz üstüne aldy.
Mundan başga-da, Türkmenistanyň teklibi bilen Aşgabatda noýabryň ortalarynda Owganystan boýunça sebit ykdysady hyzmatdaşlygynyň 7-nji maslahaty bolup geçdi. Maslahatda tutuş sebit üçin ähmiýetli ylalaşyklar gazanyldy. RECCA VII-niň jemleri boýunça Aşgabat Jarnamasy biragyzdan kabul edildi. Jarnamada gatnaşyjy döwletleriň hem-de halkara guramalaryň sebit we sebitara möçberde özara bähbitli hyzmatdaşlygy giňeltmäge taýýardygy beýanyny tapdy.
Owganystan — Türkmenistan — Azerbaýjan — Gruziýa — Türkiýe — “Lýapis Lazuli” halkara ulag geçelgesini döretmek hakynda bäştaraplaýyn Ylalaşyga gol çekilmegi bu forumyň möhüm netijesi boldy. Bu geçelge Merkezi we Günorta Aziýa sebitlerini, Hazar hem-de Gara deňiz giňişliklerini, Ortaýer deňziniň sebitlerini goşmak bilen, giň geoykdysady giňişlikde hyzmatdaşlygyň pugtalandyrylmagyna ýardam berer.
Kawkaz ýurtlary bilen netijeli hyzmatdaşlyk etmek hem döwletimiziň daşary syýasat ýörelgesiniň strategiki taýdan möhüm ugurlarynyň biridir.
Awgustda hormatly Prezidentimiz Gurbanguly Berdimuhamedowyň Azerbaýjana bolan resmi sapary uly üstünlige beslendi. Türkmenistan bilen Azerbaýjan Respublikasynyň arasynda strategiki hyzmatdaşlyk hakynda Jarnamanyň kabul edilmegi munuň şeýlediginiň subutnamasy boldy.
Taraplar gepleşikleriň barşynda halkara guramalarynyň çäklerinde özara hereket etmek, bilelikdäki energetiki we ulag-üstaşyr taslamalaryny amala aşyrmak, ýurtlaryň arasyndaky söwdanyň möçberlerini artdyrmagyň mümkinçilikleri baradaky meseleleri ara alyp maslahatlaşdylar. Prezidentler Gurbanguly Berdimuhamedow hem-de Ylham Aliýew özara gyzyklanma döredýän sebit we halkara meselelerine üns berdiler, Hazar meseleleri, medeni-ynsanperwer, sport hem-de syýahatçylyk ulgamlarynda hyzmatdaşlyk etmegiň meseleleri boýunça pikir alyşdylar.
Hormatly Prezidentimiz Gurbanguly Berdimuhamedowyň Ermenistan Respublikasyna resmi saparyna hem netijelilik mahsus boldy. Ýokary derejedäki duşuşygyň barşynda energetika, ulag, dokma senagaty, maliýe bank ulgamy, obasenagat toplumy, saglygy goraýyş, bilim, sport we syýahatçylyk ulgamlary möhüm ugurlaryň hatarynda kesgitlenildi. Iki ýurduň işewür toparlarynyň arasynda gatnaşyklaryň ösdürilmeginiň geljegi uly diýlip atlandyryldy.
Taraplar şeýle hem özara gyzyklanma döredýän sebit hem-de halkara syýasatynyň wajyp meseleleri boýunça pikir alşyp, abraýly düzümleriň, ilkinji nobatda, BMG-niň we ÝHHG-niň çäklerinde hyzmatdaşlyk etmegiň hem-de hereketleri utgaşdyrmagyň gazanylan ýokary derejesini nygtadylar. Garaşsyz Döwletleriň Arkalaşygynyň çäklerindäki özara hereketlere aýratyn üns berildi.
2017-nji ýyl Türkmenistanyň Russiýa Federasiýasy bilen strategik hyzmatdaşlygynyň giňeldilmeginiň täze gözýetimlerini açdy. 2-nji oktýabrda Russiýa Federasiýasynyň Prezidenti Türkmenistana resmi saparyny amala aşyrdy. Iki ýurduň Liderleri Gurbanguly Berdimuhamedow we Wladimir Putin döwletara gatnaşyklarynyň ileri tutulýan meselelerini ara alyp maslahatlaşdylar, hyzmatdaşlygyň möhüm ugurlaryny anyklaşdyrdylar, şeýle hem gün tertibiniň özara gyzyklanma döredýän sebit we dünýä möçberindäki birnäçe wajyp meseleleri boýunça pikir alyşdylar.
Gepleşikleriň barşynda ählumumy parahatçylygy we howpsuzlygy pugtalandyrmak meselelerine aýratyn üns berildi. Nygtalyşy ýaly, Türkmenistan hem-de Russiýa Merkezi Aziýa sebitini Ýewraziýada strategiki durnuklylygyň mäkäm halkasy, dünýä derejeli ähmiýete eýe bolan iri möçberli energetika, ulag, ekologiýa taslamalarynyň amala aşyrylýan ýeri hökmünde görýärler.
Taraplar söwda-ykdysady hyzmatdaşlygy giňeltmäge we diwersifikasiýalaşdyrmaga taýýardygyny tassykladylar. Senagat, energetika, ýokary tehnologiýalar, ulag we aragatnaşyk, saglygy goraýyş, obasenagat toplumy, tehnologiýalar, medeniýet hem-de sport ýaly strategiki ulgamlar gatnaşyklaryň ileri tutulýan ugurlary hökmünde kesgitlenildi.
Umuman, türkmen-russiýa gatnaşyklarynyň mazmunyna ýokary baha berip hem-de Moskwa bilen Aşgabadyň arasyndaky hyzmatdaşlygyň köp babatda döwlet Baştutanymyz Gurbanguly Berdimuhamedowyň tagallalary netijesinde ösýändigini belläp, Russiýa Federasiýasynyň Prezidenti türkmen Liderine Russiýanyň ýokary döwlet sylagyny—döwletara gatnaşyklaryny ösdürmäge, Merkezi Aziýa sebitinde durnuklylygy we howpsuzlygy üpjün etmäge uly şahsy goşandy üçin Aleksandr Newskiý ordenini gowşurdy.
Döwlet Baştutanymyz, öz nobatynda, Türkmenistan bilen hyzmatdaşlyga uly üns berýändigi, parahatçylygy üpjün etmäge we halkara hyzmatdaşlygy giňeltmäge saldamly goşandy üçin Russiýanyň Prezidentine aýratyn minnetdarlyk bildirdi hem-de Russiýa Federasiýasynyň Prezidenti Wladimir Putini “Hyzmatdaşlygy ösdürmäge goşandy üçin” diýen orden bilen sylaglady.
Russiýanyň Lideri işine berlen ýokary baha üçin tüýs ýürekden hoşallyk bildirdi. “Biz köp ýyllar bir döwletiň düzüminde boldyk, indi gatnaşyklarymyzy özbaşdak ýurtlaryň, Birleşen Milletler Guramasynyň agzalarynyň derejesinde ýola goýýarys. Meniň pikirimçe, biz bu işleri örän mynasyp amala aşyrýarys, ýollarymyzda duşýan hemme kynçylyklary üstünlikli ýeňip geçýäris. Biziň mundan beýläk-de şeýle netijeli hereket etjekdigimize ynanýaryn” diýip, dostlukly döwletiň Baştutany aýtdy.
Türkmenistan we Russiýa Federasiýasy Garaşsyz Döwletleriň Arkalaşygynyň çäklerinde hem netijeli gatnaşyk edýärler. Ýurdumyz GDA-nyň assosirlenen agzasy bolmak bilen, işjeň orny eýeläp, açyk we deňhukukly gatnaşyklara gyzyklanma bildirýändigini iş ýüzünde tassyklaýar, däp bolan ykdysady we ynsanperwer gatnaşyklary giňeltmäge täze anyk çemeleşmeleriň başlangyjy bilen çykyş edýär.
Türkmenistanyň Prezidentiniň Russiýa Federasiýasynyň Soçi şäherinde GDA-nyň döwlet Baştutanlarynyň maslahatynyň nobatdaky mejlisine gatnaşmagy 2017-nji ýylyň möhüm wakalarynyň biri boldy.
Türkmen Lideri maslahatda çykyş edip, GDA ýurtlarynyň arasynda özara ynanyşmagyň derejesini artdyrmak üçin daşary syýasat edaralarynyň uly serişde mümkinçiligini peýdalanyp, syýasy-diplomatik gatnaşyklary güýçlendirmegiň zerurdygyny nygtady. Şeýle hem iri halkara guramalaryň çäklerinde hyzmatdaşlygy giňeltmek gerek, häzirki wagtda ählumumy gün tertibiniň öňde durýan maksatlara ýetmek üçin tagallalary birleşdirmek boýunça çäreleri görmek zerur diýip, milli Liderimiz aýtdy.
Ulag we energetika taslamalary amala aşyrylýan, häzirki zaman düzümleri, sebitara ähmiýetli logistika merkezleriniň aragatnaşyklary döredilýän giňişlik hökmünde ägirt uly mümkinçiligi bolan Arkalaşygyň dünýä hojalyk aragatnaşyklaryna has işjeň we doly bahaly goşulyşmagynyň zerurdygyny belläp, hormatly Prezidentimiz Gurbanguly Berdimuhamedow bu ugurda anyk çäreleri görmek babatda pikirini aýtdy. Munuň özi umumy bähbitlere hem-de aýry-aýrylykda her ýurduň bähbitlerine laýyk gelýär.
Wekilçilikli maslahatyň çäklerinde Türkmenistanyň Prezidentiniň Russiýa Federasiýasynyň Prezident Putin bilen duşuşygy boldy. Döwlet Baştutanymyz Russiýanyň Liderini ýakynda bolup geçen doglan güni bilen gutlap, oňa sowgat hökmünde Aziada 2017-niň şekili bolup hyzmat eden Wepaly lakamly alabaýyň güjüjegini sowgat berdi. Soňra Türkmenistanyň we Russiýanyň Prezidentleri ýokary derejede gazanylan ylalaşyklar babatda döwletara hyzmatdaşlygynyň ileri tutulýan ugurlaryny ara alyp maslahatlaşdylar.
Okalan sany: 51 Jogaplar: ( 0 )


text:
Türkmenistanyň prezidentiniň Balkan welaýatyna sapary başlandy.
29-njy ýanwarda TDH döwlet habar agentligi Gurbanguly Berdimuhamedowy Türkmenbaşy şäheriniň Halkara aeroportunda “resmi adamlaryň” garşylandygyny mälim etdi. Resmi maglumatda “bu ýerde hormatly prezidentimiz Gurbanguly Berdimuhamedow welaýatda ýaýbaňlandyrylan giň möçberli işleriň häzirki döwürüň talaplaryna laýyklykda geçirilmelidigini belledi” diýlip, habar berildi.
Resmi medianyň maglumatyna görä, Berdimuhamedow aeroportdan Hazaryň kenarynda ýerleşýän kabulhanasyna tarap ugrapdyr.
Prezidentiň Balkan welaýatynda bu saparynyň gün tertibi we maksady barada resmi maglumat berilmedi.
Ýanwar aýynyň ortalaryndan bäri Türkmenistanyň Balkan, Mary Daşoguz we Lebap welaýatlary prezidentiň saparyna garaşyp, taýýarlyk gördi.


text:
Türkmenistanyň Ýörite güýçleri “Polaris Government and Defence” kompaniýasyndan ulaglary, şol sanda harby maksatlar üçin niýetlenen maşynlary satyn almak barada millionlarça dollarlyk şertnama gol goýdy diýip, “Soldiersystem” neşiri habar berýär.
Neşiriň 24-nji ýanwarda beren maglumatynda “Polaris Government and Defence” kompaniýasynyň ulaglarynyň Türkmenistanyň Garaşsyzlyk güni mynasybetli geçirilen paradda hem görkezilendigi aýdylýar.
“Türkmenistanyň goranmak güýçleri öz guryýer ulaglaryny Polarisiň ýeňil taktiki ulaglary bilen çalyşýan mahaly, Polaris Türkmenistanyň hökümetini we onuň goranmak güýçlerini goldamaga sabyrsyzlyk bilen garaşýar” diýip, kompaniýanyň halkara biznesi ösdürmek boýunça direktory Doug Malikowski aýtdy.
Türkmenistanyň “Polarisden” satyn alýan ulaglarynyň arasynda “DAGOR™”, “MRZR®” we “MV850™” kysymly ulaglaryň bardygy aýdylýar. Emma olaryň sany barada anyk maglumat berilmeýär.
Soňky aýlarda türkmen mediasynda Türkmenistanyň Döwlet howpsuzlyk geňeşiniň mejlislerinde prezidenti Gurbanguly Berdimuhamedowyň täze satyn alnan harby tehnikalar we ýaraglar bilen tanyşýandygy, olary elin synagdan geçirýändigi habar berilýär.
Türkmenistanyň serhetleri, rus ekspertleriniň käbiriniň pikirine görä, Owganystandan abanýan ekstremizm howpunyň öňünde iň gowşak goralýan ýerleriň biri bolup durýar. Ýöne Türkmenistan oňyn bitaraplyk syýasatyna esaslanyp, rus resmileriniň bu meselede teklip edýän kömek-ýardamlaryna açyk bir jogap gaýtarmaýar.


text:
Senagat önümçiligi artdy
Senagat önümçiligi 2017-nji ýylda 2016-njy ýyla garanyňda 8,7 göterim artdy
Türkiýäniň Hasabat guramasy 2017-nji ýylyň senagat önümçiligi bilen bagly habarnama çap etdi.
Şoňa laýyklykda möwsüm we senenama täsirinden saplanan senagat önümçiligi dekabr aýynda noýabr aýyna garanyňda 0,9 göterim artdy.
Senenama täsirinden saplanan senagat önümçiligi 2017-nji ýylyň dekabr aýynda 2016-njy ýylyň dekabr aýyna garanyňda 8,7 göterim artdy.
Beýleki tarapdan senagat önümçiligi indeksinde bu döwürde 6,5 göterim artdy.
Ykdysadyýetçiler geçen ýylyň dekabr aýynda senagat önümçilginiň indeksiniň ýyllyk 4,8 göterim artjakdygyny çak edýärdiler.
Dekabr aýynda senenama täsirinden saplanan senagat önümçiligi indkesiniň ýyllyk 6,4 göterim, möwsüm we senenama täsirinden saplanan senagat önümçilik indeksiniň aýlyk 0.2 göterim artjakdygyny çak edipdiler.


text:
18 Şubat 2015 Çarşamba
Halka Baş Bolup, Halk Bilen Bile, Halkyň Bähbidine
Gurbanguly Berdimuhamedowyň Türkmenistanyň Prezidenti wezipesine täze möhlete saýlanan günündan bäri üç ýyl geçdi. 2012-nji ýylyň 12-nji we 17-nji fewraly parahatçylyk, döredijilik we ösüş ýoly bilen ynamly öňe barýan we ägirt uly üstünlikler gazanan ýurdumyzda demokratik özgertmeleriň durnukly häsiýete eýedigini alamatlandyrýan möhüm sepgit hökmünde Watanymyzyň täze taryhyna girdi.
Milli Liderimiz Gurbanguly Berdimuhamedowyň täzeçil, öňdengörüjilikli syýasaty netijesinde täze taryhy döwürde haýran galdyryjy üstünlikler gazanyldy, bu syýasat türkmen döwletiniň we jemgyýetiniň okgunly ösüşini we Watanymyzyň halkara derejesinde belent arbaýyny üpjün etdi. Mälim bolşy ýaly, ykdysadyýetiň döwrebaplaşdyrylmagy, diwersifikasiýa edilmegi we bazar gatnaşyklaryna yzygiderli geçirilmegi bu syýasatyň möhüm ugry bolup, ösüşiň innowasiýa usuly onuň esasyny düzýär. Ýurdy senagat taýdan ösdürmek, dünýä bazarlarynda bäsleşige ukyply önümleri öndürýän ýokary tehnologiýaly pudaklaryň ileri tutulmagy bilen bir hatarda bilim, ylym, şeýle hem durmuş ulgamlaryny, saglygy goraýşy, medeniýeti, sporty we syýahatçylygy ösdürmäge uly serişdeler goýberilýär.
Türkmenistanyň eýýäm birnäçe ýylyň dowamynda jemy içerki önümiň ösüşi boýunça ýokary depginleri saklap gelýär, onuň düzüminde senagatyň, gurluşygyň we hususy bölegiň paýy yzygiderli artýar. Daşary söwda dolanyşygynda oňyn ösüşler gazanylýar, Döwlet býujeti ýerine ýetirilýär. BMG-niň Ykdysady we durmuş meseleleri boýunça müdirliginiň, Birleşen Milletler Guramasynyň Söwda we ösüş boýunça maslahatynyň, Halkara walýuta gaznasynyň, Bütindünýä bankynyň, beýleki abraýly halkara guramalarynyň hem-de maliýe düzümleriniň bilermenleri türkmen ykdysadyýetiniň oňyn ösüş meýillerini üýtgewsiz belleýärler.
Häzirki wagtda Türkmenistan ilatyň durmuş derejesini we hilini özgerdýän ägirt uly gurluşyk meýdançasydyr. Paýtagtymyzda we welaýatlarda häzirki zaman zawodlaryň we fabrikleriň onlarçasy bina edildi. Ýangyç-energetika toplumynda iri möçberli taslamalar amala aşyrylýar. Täze uglewodorod serişdeli ýataklar, şol sanda Amyderýanyň sag kenarynda we Hazar deňziniň ýalpaklygynda ýerleşýän ýataklar, şeýle hem dünýäde örän iri “Galkynyş” gaz ýatagy batly depginler bilen özleşdirlýär. Türkmen gazyny daşary ýurtlara ibermegiň täze ugurlary – Türkmenistan-Hytaý yklymüsti gazgeçirijisi we Türkmenistan-Eýran gazgeçirijisiniň täze şahasy çekildi. “Gündogar-Günbatar” gazgeçirijisiniň gurluşygy tamamlanyp barýar, ol häzirki zaman gaz-ulag düzüminiň möhüm birleşdirijisi bolar. Bu düzüm milli ykdysadyýetimiziň dürli pudaklarynyň, şeýle hem halkara energetika bazarynyň ýangyç serişdelerine barha artýan islegleri hasaba alnyp, döwrebaplaşdyrylýar we ösdürilýär. Türkmenbaşydaky nebiti gaýtadan işleýän zawodlar toplumynda we Seýdiniň nebiti gaýtadan işleýän zawodynda täze tehnologiýaly desgalar bina edilýär.
Elekrtoenergetika pudagy, ýurdumyzyň himiýa we gurluşyk senagaty barha uly kuwwata eýe bolýar. Milli ykdysadyýetimiziň pudaklary üçin täze dag-magdan, gazhimiýa, metallurgiýa we beýleki pudaklaryň ygtybarly binýady tutuldy. Soňky ýyllarda ulanmaga berlen has uly ähmiýetli täze senagat desgalaryň hatarynda häzirki zaman gaztrubinaly elektrik beketlerini, her biriniň ýyllyk önümçilik kuwwaty 1 million tonna deň bolan Lebapdaky we Balkandaky sement zawodlaryny, Marydaky ammiak we karbamid önümçiligi boýunça zawodlar toplumyny görkezmek bolar. Mundan başga-da, hormatly Prezidentimiz Gurbanguly Berdimuhamedowyň gatnaşmagynda Hazar sebitinde karbamid önümçiligi boýunça zawodyň hem-de polietilen we polipropilen öndürmek boýunça iri gazhimiýa toplumynyň düýbi tutuldy. Ahal welaýatynda, Owadandepede tebigy gazdan benzin öndürmek boýunça zawodyň gurluşygyna girişildi. Lebap welaýatynda Garlyk kaliý duzlary ýatagynda Orta Aziýada örän iri kaliý dökünleriniň önümçiligi boýunça dag-baýlaşdyryjy toplumy bina edilýär.
Ýurdumyzyň üstaşyr-ulag mümkinçiliklerini artdyrmak boýunça hem möhüm çäreler durmuşa geçirilýär. Amyderýanyň üstünden geçýän Atamyrat-Kerkiçi demir ýol we awtomobil köprüleri, şeýle hem Aziýa bilen Ýewropanyň arasynda has amatly demir ýol gatnawyny üpjün edýän Gazagystan-Türkmenistan-Eýran transmilli demir ýoly ulanmaga berildi. Türkmenistan-Owganystan-Täjigistan demir ýoly sebit we halkara ulag düzüminiň möhüm ähmiýetli bölegine öwrüler.
Aşgabat-Garagum-Daşoguz we Türkmenbaşy-Farap awtomobil ýollarynyň, demir ýol menzilleriniň hem-de awtoterminallaryň durky düýpli täzelenip, dünýä ülňülerine laýyk getirilýär. Raýat howa ýollarynyň we deňiz flotunyň maddy-enjamlaýyn binýady pugtalandyrylýar, häzirki zaman uçarlary we gämileri satyn alynýar. 2009-njy ýylda Mary şäherinde täze howa menzil toplumy, 2010-njy ýylda bolsa Türkmenbaşy şäherinde halkara howa menzili açyldy. Häzirki wagtda Aşgabatda täze Halkara howa menziliniň gurluşygy tamamlaýjy tapgyrda alnyp barylýar, geçen ýyl bu ýerde täze ýolagçy terminaly we “Türkmenhowaýollary” Döwlet milli gullugynyň edara binasy ulanmaga berildi. Ýurdumyzyň beýleki şäherleriniň howa menzilleri hem döwrebaplaşdyrylýar. Ýakyn ýyllarda Hazaryň kenarynda ähli ölçegler boýunça diňe bir Türkmenistanyň däl-de, eýsem tutuş Merkezi Aziýanyň baş “deňiz derwezesi” derejesine laýyk gelýän täze port peýda bolar.
Barha uly ösüşlere eýe bolýan Türkmenistanyň dokma senagaty pudagy täze belentliklere çykýar, onuň düzümi ýurdumyzda we daşary ýurtlarda uly islegden peýdalanýan ýokary hilli önümleri öndürmäge niýetlenen häzirki zaman desgalaryň hasabyna pugtalandyrylýar. Hazaryň kenarynda "Awaza" milli syýahatçylyk zolagynyň döredilmegi netijesinde syýahatçylyk ulgamynyň öňünde giň mümkinçilikler açyldy, bu syýahatçylyk zolagynda her ýylda kaşaň myhmanhanalaryň, kottež toplumlarynyň we beýleki şypahana desgalarynyň ençemesi ulanmaga berilýär. “Mollagara”, “Arçman”, “Berzeňňi”, “Baýramaly” we ýurdumyzyň beýleki sagaldyş merkezleriniň keşbi düýpgöter özgerdi.
Dürli görnüşli oba hojalyk önümleriniň möçberlerini artdyrmak hormatly Prezidentimiz Gurbanguly Berdimuhamedow tarapyndan geçirilýän syýasatyň ileri tutulýan ugrudyr. Türkmen ekerançylary bugdaýyň we pagtanyň bol hasylyny ösdürip ýetişdirýärler, bu obasenagat toplumynda geçirilýän özgertmeleriň hem-de döwlet tarapyndan oba hojalyk pudagyny goldamak boýunça amala aşyrylýan çäreleriň göniden-göni netijesidir. Diňe geçen ýyl ýurdumyzyň dürli sebitlerinde jemi 360 müň tonna bugdaý saklamaga niýetlenen elewatorlaryň 8-si ulanmaga berildi. Ahal, Balkan, Daşoguz we Mary welaýatlarynda iri maldarçylyk we guşçulyk toplumlary guruldy. Bularyň ählisi ýurdumyzda azyk bolçulygyny üpjün etmek boýunça wezipeleriň üstünlikli çözülýändiginiň aýdyň subutnamasydyr.
Garagum çölünde “Altyn Asyr” Türkmen kölüniň gurulmagy netijesinde ägirt uly meýdanlar ekerançylyk üçin ýaramly ýerlere öwrülip, gök zolaklar döredilýär. “Milli tokaý maksatnamasyny” durmuşa geçirmegiň çäklerinde tutuş ýurdumyz ýaşyl begrese bürenýär, dynç almak üçin amatly seýilgähler emele gelýär, olar türkmen topragynyň ekologiýa abadançylygyny saklamaga ýardam berýär.
Obalarymyzyň we şäherlerimiziň binagärlik keşbi düýpgöter özgerýär, olarda ähli amatlyklary bolan ýaşaýyş jaýlary, täze mekdepler we çagalar baglary, lukmançylyk merkezleri hem-de medeniýet öýleri, kitaphanalar, stadionlar, telefon-aragatnaşyk beketleri, ýokary hil derejesine eýe bolan durmuş-ykdysady maksatly beýleki desgalar bina edilýär. Ýakyn wagtda Türkmenistan özüniň ilkinji milli hemrasyny älem giňişligine çykarar, bu bolsa häzirki zaman aragatnaşyk ulgamlaryny, Interneti, telewideniýäni we tutuşlygyna – ykdysadyýeti, ylmy, bilmi, saglygy goraýşy we döwlet durmuşynyň beýleki ugurlaryny ösdürmek üçin giň mümkinçilikleri açýar.
Ak mermere beslenen paýtagtymyz Berkarar döwletimiziň bagtyýarlyk döwrüniň, ýurdumyzyň röwşen geljeginiň, onuň döredijiligiň, ösüşiň we abadançylygyň belentliklerine tarap ynamly barýandygynyň aýdyň nyşanydyr. Täze seýilgählere we gök zolaklara bürenen, köşkleriň altyn gümmezleriniň ýalpyldysyna lowurdaýan hem-de köpsanly suw çüwdürimleriniň altyn damjalaryna beslenen, özüniň häzirki zaman binagärlik keşbi, belent binalary we desgalary bilen çäksiz buýsanja eýe bolýan Aşgabat dünýäniň iň owadan we ýaşaýyş üçin amatly şäherleriniň hataryna ymykly girdi. Türkmen paýtagtynyň meşhur desgalary Aziýanyň hakyky göwheri hökmünde Ginnessiň rekordlar Kitabyna girizildi.
“Obalaryň, şäherçeleriň, etraplardaky şäherleriň we etrap merkezleriniň ilatynyň durmuş-ýaşaýyş şertlerini özgertmek boýunça 2020-nji ýyla çenli döwür üçin Milli maksatnamanyň" durmuşa geçirilmegine uly ähmiýet berilýär, onuň netijesinde oba ýerlerinde ýokary durmuş derejesiniň täze ülňüleri kemala geler, türkmenistanlylaryň abadançylygyny ýokarlandyrmak üçin ähli şertler dörediler. Berkarar döwletimiziň bagtyýarlyk döwrüniň ruhuna laýyk gelýän täze nusgadaky häzirki zaman obalarynyň gurulmagy dowam etdirilýär. Häzirki wagtda olar ýurdumyzyň her bir welaýatynyň çäklerinde bina edilýär. Mundan birnäçe ýyl ozal bolsa oba ýerlerinde täze Esenguly, Döwletli, Ruhubelent, Altyn sähra şäherleriniň we etraplarynyň düýbi tutuldy.
Bilime we ylma döwlet tarapyndan berilýän kömek ýylsaýyn artýar. Mekdepler 12 ýyllyk okuwa geçirildi. Orta hünärmentçilik we ýokary okuw mekdepleriniň sany has-da artdy, bular soňky ýyllarda täze jaý toýlaryny tutdular. Bularyň arasynda Türkmenistanyň Döwlet lukmançylyk uniwersiteti, Türkmen döwlet ulag we aragatnaşyk instituty, Türkmenistanyň Döwlet ykdysadyýet we dolandyryş instituty, Türkmen Döwlet medeniýet instituty, Türkmenistanyň Milli sport we syýahatçylyk instituty, Halkara gatnaşyklary instituty, halkara nebit we gaz uniwersiteti, Halkara ynsanperwer ylymlary we ösüş uniwersiteti we başga-da köp sanly okuw mekdepleri bar. Şunuň bilen birlikde, türkmen ýigitleriniň we gyzlarynyň müňlerçesi daşary ýurtlara okuwa gidýärler. Türkmen döwletiniň baştutanynyň başlangyjy boýunça ýurdumyzy innowasion taýdan ösdürmekde Türkmenistanyň Ylymlar akademiýasynyň tehnoparkynyň döredilmegine uly ähmiýet berilýär.
Döwlet Baştutanymyz Türkmenistanyň her bir raýatynyň göwnejaý ýaşaýyş üçin oňaýly şertleriň döredilmegini ähli özgertmeleriň esasy ugry hökmünde yglan edip, halkymyzyň abadançylygyna we jan saglygyna ýurdumyzy ösdürmegiň esasy serişdeleri we maksady hökmünde garaýar, munuň özi ýurdumyzyň saglygy goraýyş ulgamyny guramagyň meselelerini düýpli çözmekde öz beýanyny tapdy. Döwlet tarapyndan gönükdirilýän millionlarça möçberdäki maýa goýumlary täze lukmançylyk edaralarynyň – belli ugurlara degişli klinikalaryň, derman senagatyna degişli kärhanalaryň, hassahanalaryň we Saglyk öýleriniň gurulmagyna we täze enjamlar bilen üpjün edilmegine gönükdirilýär.
Ýurdumyzda saglyga degişli döwrebap düzüm döredilýär. Şunda, lukmançylyk edaralaryndan başga-da, sport ulgamyna aýratyn üns berilýär. Türkmenistanda köpçülikleýin bedenterbiýe-sagaldyş hereketiniň we ýokary derejeli sportuň ösdürilmegi döwlet tarapyndan ýöredilýän syýasatyň strategiki ugruna öwrüldi. Ýurdumyzda şol hereket ozal görlüp-eşidilmedik gerime we sazlaşykly ösüşe eýe boldy. Munuň özi saglyk boýunça başlangyçlary öňe sürýän milli Liderimiziň uly hyzmatydyr. Şol başlangyçlar bilen bagly çärelere watandaşlarymyzyň müňlerçesi ruhubelentlik bilen gatnaşýarlar. Ýurdumyzda 2017-nji ýylda Aşgabatda ýapyk binalarda söweş sungaty boýunça geçiriljek V Aziýa oýunlaryna ykjam taýýarlyk görmek dowam etdirilýär. Häzirki wagtda paýtagtymyzda gurulýan Olimpiýa şäherçesi şol ýaryşlaryň ggeçirilýän binýadyna öwrüler. Bu şäherçe Merkezi Aziýadaky uly sport toplumlarynyň biri bolar.
Hormatly Prezidentimiz Gurbanguly Berdimuhamedow medeniýet ulgamy boýunça döwlet syýasatynyň esasy ugurlaryny kesgitläp, milli medeniýeti we halkymyzyň mirasyny halkara derejesinde has giňden wagyz etmek, medeniýetleriň milletara gatnaşygyny işjeňleşdirmek, medeniýete degişli düzümi giňeltmek ýaly işleriň netijeliliginiň artdyrylmagynyň möhümdigine aýratyn üns berýär. Şeýlelikde, milli Liderimiz täze ýörelgäni – her ýylda ýurdumyzyň dürli welaýatlarynda Medeniýet hepdeliginiň geçirilmegini öňe sürdi. 2014-nji ýylda türkmen şahyry we akyldary Magtymguly Pyragynyň 290 ýyllygy halkara derejesinde-de giňden bellenildi. Şu ýylyň ýanwarynda bolsa “Mary – türki dünýäsiniň medeni paýtagtynyň” Ýylynyň resmi açylyş dabarasy bolup, TÜRKSOÝ tarapyndan berlen hormatly derejä laýyklykda geçirilmegi göz öňünde tutulan çärelere badalga berildi.
Garaşsyz, Bitarap Türkmenistan parahatçylygy söýüjilige, hoşniýetli goňşuçylyga we özara peýdaly giň hyzmatdaşlygyň edilmegine esaslanýan syýasaty ýöretmek arkaly, beýleki döwletler bilen iki taraplaýyn we köptaraplaýyn görnüşde, şol sanda abraýly sebit we halkara guramalarynyň we düzümleriň çäklerinde netijeli gatnaşyklary üstünlikli ösdürýär. Hormatly Prezidentimiz Gurbanguly Berdimuhamedowyň parahatçylygy we howpsuzlygy pugtalandyrmak, energetika howpsuzlygynyň täze binýadyny döretmek, daşky gurşawy goramak ýaly, häzirki döwürde möhüm ähmiýetli meseleleriň çözülmegine gönükdirilen netijeli başlangyçlary tutuş dünýäde giňden goldanylýar.
Soňky döwürde Garaşsyz, Bitarap Türkmenistanyň üç gezek, 2007-nji, 2009-njy we 2013-nji ýyllarda Birleşen Milletler Guramasynyň Baş Assambleýasynyň degişlilikde 62-nji, 64-nji we 68-nji mejlisleriniň wise başlyklygyna saýlanmagy muňa aýdyň şaýatlyk edýär. 2007-nji ýylda Aşgabatda BMG-niň Merkezi Aziýada öňüni alyş diplomatiýasy boýunça Sebit merkeziniň açylmagy örän möhüm ähmiýetli waka öwrüldi. Şunuň bilen baglylykda, ýurdumyzyň başlangyjy boýunça "Energiýa serişdeleriniň ygtybarly we durnukly üstaşyr geçirilmegi hem-de durnukly ösüşi we halkara hyzmatdaşlygyny üpjün etmekde onuň hyzmaty", şeýle hem “Durnukly ösüş üçin halkara hyzmatdaşlygyny üpjün etmekde ulag-üstaşyr geçelgeleriniň orny” hakyndaky Rezolýusiýalaryň kabul edilmegi hem ajaýyp mysallaryň biri bolup biler.
2013-näi ýylda Türkmenistan BMG-niň Ýewropa Ykdysady toparynyň wise başlyklygyna we 2013-2017-nji ýyllar boýunça ÝUNESKO-nyň Ýerine Ýetiriji Geňeşiniň agzalygyna, 2014-2016-njy ýyllardaky ösüş maksady bilen, 2014-nji ýylda BMG-niň ylym we tehnika boýunça Toparynyň, şeýle hem 2014-2017-nji ýyllar boýunça BMG-niň Durmuş ösüşi toparynyň agzalygyna saýlandy. Şunuň bilen birlikde, ýurdumyz bassyr iki ýyllap Ýewropa ykdysady topary tarapyndan Merkezi Aziýanyň ykdysadyýetleri üçin işlenip taýýarlanan BMG-niň Ýörite maksatnamasynyň başlyklygyna saýlanyldy. Bulardan başga-da, Türkmenistan Birleşen Milletler Guramasynyň beýleki abraýly edaralarynyň, şol sanda 2012-2015-nji ýyllar aralygynda BMG-niň neşe serişdeleri boýunça Toparynyň, BMG-niň şol döwürde ilat we ösüş boýunça Toparynyň we hemişelik esasda – BMG-niň bosgunlaryň işleri boýunça Ýokary Komissarynyň Maksatnamasynyň Ýerine ýetiriji komitetiniň düzümine goşulýar.
Hormatly Prezidentimiz Gurbanguly Berdimuhamedow tarapyndan belent başlangyçlaryň üstünlikli amala aşyrylmagy, giň gerimli meýlnamalaryň durmuşa geçirilmegi we jemgyýetiň durmuşynyň ähli ugurlary boýunça düýpli özgertmeleriň aýdyň netijeleri milli Liderimiziň ýurdumyzyň durmuş-ykdysady ösüşini dolandyrmak boýunça täzeligi, tejribeden ugur alynmagyny we halkymyzyň, şeýle hem tutuş adamzadyň ruhy gymmatlyklary we çelgileri bilen sazlaşykly utgaşdyrmagy başarýan häzirki zaman döwlet işgäri bolup durýandygyny äşgär edýär.
Kaydol: Kayıt Yorumları (Atom)


text:
Mejlisiň garamagyna “Terrorçylyga garşy hereket etmek hakynda” Türkmenistanyň Kanunynyň taslamasy hödürlenildi. Çykyş edenleriň nygtaýşy ýaly, parahatçylygy, durnuklylygy we howpsuzlygy pugtalandyrmak hormatly Prezidentimiz Gurbanguly Berdimuhamedow tarapyndan yzygiderli durmuşa geçirilýän daşary syýasatyň möhüm ugrudyr. Adamzada wehim salýan uly howplara, şol sanda terrorçylyga garşy hereket etmek işinde ýurdumyzyň dünýä jemgyýetçiliginiň tagallalaryny birleşdirmäge gönükdirilen halkara başlangyçlary bu ugurdaky anyk ädimlerdir.
Soňra deputatlar “Neşe serişdeleri, psihotrop maddalary, prekursorlar we olaryň bikanun dolanyşygyna garşy hereket etmek hakynda” Türkmenistanyň Kanunynyň taslamasyny ara alyp maslahatlaşdylar. Pikir alyşmalaryň dowamynda ýurdumyzyň tutuş adamzat üçin howply bolan we zyýanly neşe serişdelerini ýaýratmaga garşy göreşde anyk we wajyp orun eýeleýändigi bellenildi. Bu babatda Türkmenistan Birleşen Milletler Guramasy we onuň ýöriteleşdirilen düzümleri bilen ylalaşykly hereket edýär we ýurdumyz neşe hem-de psihotrop serişdeleriniň bikanun dolanyşygyna garşy göreş boýunça halkara Konwensiýalaryna, sebitleýin we halkara taslamalara hem-de BMG-niň neşekeşlik we jenaýatçylyk boýunça Müdirliginiň (UNDOS), Ýewropa Bileleşiginiň maksatnamalaryna işjeň gatnaşýar.
«Harby gullukçylaryň hukuk ýagdaýy hakynda» Kanunyň taslamasyna seretmek bilen, parlamentariler Türkmenistanyň ylalaşdyryjylyk syýasatyna hem-de diňe goranyş häsiýetine eýe bolan Harby doktrinasyna laýyklykda, ýurdumyzda Ýaragly Güýçleriň maddy-enjamlaýyn binýadyny berkitmek boýunça işleriň yzygiderli alnyp barylýandygyny bellediler.
«Döwlet ýer kadastry hakynda» Türkmenistanyň Kanunynyň taslamasy ara alnyp maslahatlaşylanda gyzyklanma bilen pikir alyşyldy. Bellenilişi ýaly, oba hojalygy milli ykdysadyýetimiziň esasy pudaklarynyň biri bolup, onuň sazlaşykly ösmegine möhüm ähmiýet berilýär. Obasenagat toplumyna uly möçberde maýa serişdeleri goýulýar. Munuň özi ýurdumyzda azyk bolçulygyny üpjün etmäge hem-de umuman, döwletimiziň ykdysady taýdan ösmegine, ilatyň durmuş derejesiniň ýokarlanmagyna ýardam etmelidir.
Şeýle hem deputatlar «Türkmenistanyň käbir kanunçylyk namalaryna üýtgetmeler we goşmaçalar girizmek hakynda», «Raýatlaryň saglygynyň goralmagy hakynda» Türkmenistanyň Kanunyna üýtgetmeler we goşmaçalar girizmek hakynda», «Döwlet pensiýa ätiýaçlandyrmasy hakynda» Türkmenistanyň Kanunyna üýtgetmeler we goşmaça girizmek hakynda», «Türkmenistanyň käbir kanunçylyk namalaryna üýtgetmeler girizmek hakynda», «Milli taryhy-medeni mirasyň gozgalýan gymmatlyklaryny goramak, äkitmek we getirmek hakynda» Türkmenistanyň Kanunyna üýtgetmeler girizmek hakynda», «Türkmenistanda Internet toruny ösdürmegi we internet hyzmatlaryny etmegi hukuk taýdan düzgünleşdirmek hakynda» Türkmenistanyň Kanunyna üýtgetmeler girizmek hakynda», «Kosmos işi hakynda» Türkmenistanyň Kanunyna üýtgetmeler girizmek hakynda», «Meýletinçilik hakynda» Türkmenistanyň Kanunyna üýtgetmeler girizmek hakynda», «Milli taryhy-medeni mirasyň obýektlerini goramak hakynda» Türkmenistanyň Kanunyna üýtgetmeler girizmek hakynda», «Neşirýat işi hakynda» Türkmenistanyň Kanunyna üýtgetmeler girizmek hakynda», «Awtorlyk hukugy we gatyşyk hukuklar hakynda» Türkmenistanyň Kanunyna üýtgetmeler we goşmaçalar girizmek hakynda», «Yer hakynda” Türkmenistanyň bitewi Kanunyna üýtgetmeler girizmek hakynda”, «Türkmenistanyň Saýlaw kodeksine üýtgetmeler we goşmaçalar girizmek hakynda” Kanunlaryň taslamalaryna seretdiler.
Bulardan başga-da, maslahatda «Türkmenistan bilen Russiýa Federasiýasynyň arasynda strategik hyzmatdaşlyk hakynda Şertnamany tassyklamak hakynda”, «Türkmenistanyň, Gazagystan Respublikasynyň we Özbegistan Respublikasynyň arasynda üç döwletiň döwlet serhetleriniň kesişýän nokadynyň ýeri hakynda Şertnamany tassyklamak hakynda”, «Türkmenistan bilen Täjigistan Respublikasynyň arasynda strategik hyzmatdaşlyk hakynda Şertnamany tassyklamak hakynda”, «Üstaşyr we ulag hyzmatdaşlygy hakynda Ylalaşygy (Lapis Lazuli ugry boýunça Ylalaşyk) tassyklamak hakynda”, «Türkmenistanyň Mejlisiniň daşary ýurt döwletleriniň parlamentleri bilen parlamentara dostluk toparlaryny döretmek hakynda”, «Türkmenistanyň Mejlisiniň käbir kararlaryna üýtgetmeler girizmek hakynda”, “Lebap welaýatynyň dolandyryş-çäk bölünişiginiň meseleleri hakynda” Türkmenistanyň Mejlisiniň kararlarynyň taslamalaryna garaldy.
Şeýle hem gün tertibine «Türkmenistanyň Mejlisiniň altynjy çagyrylyşynyň deputatlarynyň, welaýat, etrap we şäher halk maslahatlarynyň dördünji çagyrylyşynyň agzalarynyň, Geňeşleriň sekizinji çagyrylyşynyň agzalarynyň saýlawlaryny bellemek hakynda» Karar girizildi, resminama laýyklykda, ses bermegiň ýeke-täk güni kesgitlenildi.
Mejlisiň bäşinji çagyrylyşynyň nobatdaky maslahatynda garamak üçin girizilen kanunçylyk namalarynyň taslamalary biragyzdan makullanyldy we kabul edildi.


text:
«PETRONAS Çarigali (Turkmenistan) Sdn Bhd» kompaniýasy 2018-2019-njy okuw ýyly üçin «Petronas» Tehnologik uniwersitetinde (Malaýziýa) dürli ugurlar boýunça okamak üçin dalaşgärleri ýygnap başlaýar. Şol hünärleriň içinde: maşyngurluşyk tehnologiýasy, himiki maşyngurluşyk, nebitgaz çykarmaklygyň tehnologiýasy, elektrika we elektronika, geologiýa we geofizika, maglumat kompýuter tehnologiýalary, işewür maglumatlaşdyrma ulgamy bar.
Resminamalar kabul edilende göz öňünde tutuljak aýratynlyklar — 17-23 ýaş aralygy, iňlis diline oňat erk etmek (IELTS boýunça azyndan 5.0 bal ýa-da TOEFL PBT boýunça azyndan 500 bal), matematika, himiýa, fizika we inženerçilik ylmyna degişli başga-da iki sany ders boýunça orta mekdebi üstünlikli tamamlamak. Şeýle hem dalaşgärleriň ynamly liderlik ukyplaryna, okuwdan daşary çärelerde işjeňligine üns berler. Mundan başga-da, okamak üçin dalaş edýär ýaş ýigitler sallah, gyzlar bolsa, durmuşa çykmadyk bolmaly.
Zerur bolan resminamalar «PETRONAS Çarigali (Turkmenistan) Sdn Bhd» kompaniýasynyň Aşgabatdaky edarasynda 2018-nji ýylyň 1-nji fewralyna çenli kabul ediler.
Malaýziýa kompaniýasy — Hazar deňziniň türkmen kenaryndaky uglewodorod serişdelerini özleşdirmek boýunça Türkmenistanyň öňden gelýän hyzmatdaşlarynyň biridir. Üstünlikli önümçilik işi bilen birlikde kompaniýa her ýylda ýurdumyzyň ýaş raýatlaryny «Petronas» Tehnologik uniwersitetinde okamaga çagyrýar. Şeýle etmek bilen ol Türkmenistanyň nebitgaz toplumy üçin ökde hünärli hünärmenleri taýýarlamaklyga goşant goşýar.


text:
Belarus Döwlet informatika we radioelektronika uniwersiteti
Belarusiýan döwlet informatika we radioelektronika uniwersiteti (BDIRU) (Belarusian: Беларускі дзяржаўны ўніверсітэт інфарматыкі і радыёэлектронікі; Russian: Белорусский государственный университет информатики и радиоэлектроники) (1993-nji ýyla çenli Minskiniň radiotehniki instituty (MRTI)- informasion tehnologiýa, radiotehnika, elektronika we telekomunikasiýa ugrunda Ýewropa, GDA we dünyä belli Belorussiýanyň öňdebaryjy uniwersiteti. BDIRU 1964-nji ýylyň Mart aýynyň 15-ne esaslandyryldy. Häzirki wagtda uniwersitet 30 hünär we 25 ýöriteleşdirilen kompýuter, informatika, senagat elektronika, emeli akyl, radiotehnika, telekommunikasiýa, medisina elektronikasy we ykdysadyýet ugurlaryndan inžener hünärmenleri taýýarlaýar. 10 fakultetde we 35 bölümde gündizki, agşamky, zaoçny we aralyk okuw görnüşlerinde 15000-den gowrak talyp bilim alýar, şolaryň arasynda hem 350 sany daşary ýurtly talyp bar. 2001-nji ýyldan bäri BDIRU-da magistratura bölümi açyk, häzirki wagtda 27 sany magistrlik, 26 sany aspirantura we 8 sany doktorantura ýokary hünärleri ýerli we daşary ýurt raýatlaryna hödürlenýär. Uniwersitetde dissertasiýany goramak üçin 13 tehniki we 2 fizika-matematika hünärlerini öz içine alýan 6 sany doktorçylyk geňeşi hereket edýär. Şu günki günde BDIRU-nyň aspiratura bölüminde 23 sany daşary ýurt hünärmeni okaýar.
Uniwersitete girmek üçin rus ýa belarus dili, fizika, matematika, daşary yurt dili (diňe marketing, ykdysadyýet we önümçiligi dolandyryş ugurlarynda) sapaklary boýunça merkezi synag tabşyrmaly.
Mazmuny
Fakultetler we beýleki bölümler[üýtget | edit source]
- Kompýuter ýardam we bejergi fakulteti (KÝBF)
- Information tehnologiýa we dolandyryş fakulteti (ITDF)
- Radiotehniki we elektronika fakulteti (REF)
- Kompýuter sistemalary we ulgamlary fakulteti (KSUF)
- Telekommunikasiýa fakulteti (TKF)
- Ykdysady inžinerçilik fakulteti (YIF)
- Harby fakulteti (HF)
- Uniwersitete taýýarlyk fakulteti (UTF)
- Zaoçny we aralyk okuw fakulteti (ZAOF)
- Işgärleň kwalifikasiýany ösdürmek we gaýtadan türgenleşigi fakulteti (IKÖGTF)
Ylmy gözleg[üýtget | edit source]
BDIRU-da 49 ylmy-gözleg laboratoriýalary we bralag toparlary işleýär we şeýle ugurlardan balag alynyp barýar:
- Radiotehniki enjamlary we sistemalary
- Dolandyrýan we işläp bejeriş sistemalary
- Täze information tehnologiýalary we dolandyryş sistemalary
- Mikro- we nanoelektronikasy
- Täze öňde baryjy maddylary we energiýany, resurslary tygşyt saklaýan tehnologiýalary
- Kysymlaryň, enjamlaryň we sistemalaryň sertifikatlaşdyrmasy, diagnostikasy we barlagy
- Elektronik sistemalaryň we enjamlaryň model we optimizasiýa usullary
- Jemgiýetiň sosial hem ykdysady meseleleri
- Information we talim bilim tehnologiýalary
- Senagatyň proseslaryň we energiýaň awtomalaşdyrmasy
Bu ylmy-gözlegde 300-e golaý inžiner-tehnik ugurdan ýokary bilimli işgärler, dogtorantlar, aspirantlar, magistyrlar we dürli ylmy-işler bilen gündizki okuwdan studentleriň 45% gatnaşýar.
Halkara gatnaşyk[üýtget | edit source]
BDIRUň 25 ýurtlardan 59 uniýersitetler, gözleg we döwlet gurnamalaryň hyzmatlaşyk ylalaşygy bar. Uniwersistet Wuppertal şäherindäki uniwersiteti (Germaniýa), Akdeňiz uniwersiteti, Marsel şäherindäki uniwersiteti (Fransiýa), Sian tehnik uniwersiteti (Hytaý) we Samara Döwlet Tehniki uniwersiteti (Russiýa) bilen iň rowaçly gatnaşyk saklaýar.
BDIRU köp milletli uniwersitet. Hazirki wagytda 29 ýurtlardan gelen 350-ä golaý daşary yurt raýatlary BDIRU-da okaýarlar: Azerbaýjan, Ermenistan, Eýran, Gazagystan, Gruziýa, Hytaý, Iordaniýa, Irak, Izrail, Gyrgyzystan, KHDR, Latwiýa, Litwa, Liwiýa, Liwan, Moldowa, Nigeriýa, Russiýa Federasiýasy, Siriýa, Sudan, Şri-Lanka, Tunis, Türkmenistan, Türkiýe, Ukraina, Wýetnam, Wenesuela, Ýemen. Ylmy-gözleg we ylmy-tehniki önüm Hytaý, Hindistan, Germaniýa, Liwiýa, ABŞ, Polşa, Italaýa, Günorta Koreýa resupblikasy, KHDR, Slowakiýa, Russiýa, Ukraina, Wenesuella ýurtlary uçin öndürilýar. Uniwersitetiň ylmy-tehniki gözleg enjamlary Merkezi radiýo elektonik geçirmeler saýtynda görkezilendir.
Uniwersitet halakara taslamalara we programmalara gatnaşýar: Birlik Döwlet, EB 7-nji Karkas programmasy, Ewropraktiks, Halkara ylmy we tehniki merkezi, Fransiýa gözlegini goldaýan jemgiýeti, Germaniýaň ylmy jemgiýeti (DFG), Dünýa alymlaryň federasiýasy, Germaniýaň akademiki çalyşmalaryň gullugy (DAAD), Matsumaýaň Halakara fondy, Halakara tehniki hünärli studentlatyň çalyşmasy bileleşigi (IAESTE)
Halkara konferensiýalary[üýtget | edit source]
BDIRU halkara ylmy we tehniki konferensiýalaryň, nanotehnikalary, nusgany tanama, informasiýa howpsuzlyk we şoňa meňzeş barada seminarlaryň guramaçysy bolýar, şol sanda:
- “Fizika, himiýa we nanodesgalary - Nanomeeting”
- “Neýron ulgamlary we emeli akyl”
- “Öňdebaryjy görkeziş tehnologiýalary”
- “Ara okuw XII-nji asyryň bilim daş-töweregi”
- “Beýik tebigi kanunlaryň üýtketmeleri”
- “Medisina elektronik serişdeleri we täze medisina tehnologiýalary Medelektronikasy”
- “Jemgiýetiň ykdysady ösüşi: täzelikçilik, informatizasiýa, sistema golaýlaşma”
- “Habary goramak üçin tehniki serişdeleri”
- “Telekomunikasiýa: ulgamlar we tehnologiýalar, algebraik şifr we maglumatyň howupsyzlugy”
Okuw laboratoriýalary[üýtget | edit source]
Täzelikçiligi we studentleň praktika türgenleşigi berkitmek üçin BDIRU-da okuw we gözleg üçin häzirki zaman enjamlary bilen üpjin edilen laboratoriýalary bar. Häzir BDIRU-da şolar ýaly 23 laboratoriýalar işleýär. 2009-njy ýylyň Aprel aýynyň 9 “High Technology Park” guramaň kömegi bilen baglanşykda uniwersitet türgenleşik we täzelikçilik “EPAM systems” kompleksini açyldy.
Kitaphana[üýtget | edit source]
BDIRU-nyň Kitaphanasy 1964-nji ýylda Belorussiýanyň Politehniki Institutyň (häzirki Belorussiýanyň Milli Tehniki Uniwersiteti BMTU) kitaphanasynyň esasynda döredildi. Meýdany: 1821.12 m² we 4 okuw jaýlarynda we 1-nji student obşitinde ýerleşýar. Hyzmatlary:
- Elektronik resurlaryň we hyzmatlaryň habar hem bilim merkezi (AAJ “Priorbank” we BDIRU-nyň baglanşykda taslamasy). 2009-njy ýylyň sentýabyr aýynda açyldy. Kitaphanaň elektronik resurslaryny hödür edýär
- Kitaplaň we makalaryň eleçtronik katalogy
- Maglumat bazasy:
- Öz döredileni;
- Edineni;
- Doly teksti.
- Metodik kitaplaryň elektron görnüşleri
- BDIRU-da geçirilen konferensiýalary we uniwersitetiň işgärleriň gatnaşmagyndada materaillary
- CD-ROM-a çykan elektron kitaplary
- Internetiň okuw resurslary (mugt)
- Symdan we Wi-Fi-dan interneta çykmak tehnologiýasy
- Elektron kitaphanasy. Elektron resurlaryň (kitaplaň elektron katalogy, metodik kitaplaryň elektron görnüşleri, doly tekst maglumat we okuw bazasy we beýleki elektron dokumentleri) we mugt interneta geçelge (2004-nji ýylyň niýabyr aýynda AAJ “Priorbank” we BDIRU-ň baglanşykda) hyzmatlaryny hödürleýar
- Kitaphanaň saýtyndan “Wirtual Salgy” hytmatyň kömegi bilen tüýs wagytda sorag-jogap alyp bolýar
- Elektron katalog Kitaphanaň fondyndan kitaplaň kopiýalaryny zakaz etmäge kömek edýar ( 1992-nji ýyldan bäri). 2009-njy ýylyň başyna Kitaphanada 85000-den gowrak bibliografiýa ýazgylary bar
- Uniwersitetiň ýerli chopýutelaryndan Belorussiýanyň Milli Kitaphnasynyň “Okalýan wirtual zalyna” girmek mümkinçilik bar
- Kabinetleň we bölümleň kitaphanasy
- 3 abonementi iki okuw we bir edebiýat
- Bibliografiýa apparaty
Studentleň boş wagtyntyň guramasy[üýtget | edit source]
BDIRU studentleň we işkärleň konkurs programmalary, edebi we sungat festiwallaryny gurnaýar. Däp bolanlary:
- “Studentiň debýuti ” birinji kurs studentleriň ugurtapyjylyk festiwaly
- “Studentiň Ýazy”
- “Rok festiwaly”
Her ýyl nepislik we artistlik ugurtapyjylyk konkursy geçirilýar: “Jenap BDIRU” we “Hanym BDIRU” Studentler öz zehinini görkezmäge 44 sungat kollektiwlerine girip bilýar. Bu kollektiwler halkara we döwlet festiwallar tarapyndan diplom hem şahadatnama baýraklaryna eýe boldylar:
- Tans we sport kluby “Tango”
- Milli saz topary
- “Art-woýaž” teatr studiýasy
- “Gamanina” folklýor topary (halk aýdymlaryň ansambly) Witebsk şäherinde 2008-nji ýylda geçirilen “Belorussiýanyň ÝOJ-laň (ýokary okuw jaýlary) sungaty” atly ýaryşynyň ýeňijileri.
“Impuls” gazeti[üýtget | edit source]
“Impuls” atly öz gazeti çap edilýar. Gazetiň birinji nomeri çykany bäri (2001-nji ýylyň ýanwar aýynyň 19) ähli çaplary arhiwda saklanýar.
Habar[üýtget | edit source]
- “EPAM sintez” baglanşykda BDIRU-da okuw laboratoriýasy açyldy
- BDIRU-nyň kitaphanasy barada
- Belorussiýanyň DÖWLET INFORMATIKA WE RADIOELEKTRONIKA UNIWERSITETI
- BDIRU-nyň gazeti №9 (29-njy maý 2008-nji ýyl): Sen entäk bileňokmy, “ART-wakasiýaň” nämedigini? Sen hiç haçan bolmadyňmy bu mega tomaşada? Onda sen hakatdanam durmuşdan galdyň!
- “Impuls” gazetiniň 2001-nji ýyldan bäri arhiwy
Gyzykly faktlar[üýtget | edit source]
Olimpiýa oýunlarynda göreşde 3 gezek ýeňiji bolan, Belarus Respublikasynyň Milli Olimpiýa Komitetiniň Wise-Prezidenti, Belorussiýanyň Göreş Federasiýaň Prezidenti, Hormatly Minsk şäheriniň raýaty Aleksandr Medwed BDIRU-da sport kämilliginiň bölüminiň başlygy bolup işleýar.


text:
Çaga söýgi bilen kemala geler. Emma perzentimizi söýýändigimizi subut etmek üçin onuň her diýenini etmeli diýip zat ýok. Durdmuşda her islegiň hasyl bolmaýandygyna kiçilikden öwrenşmeli. Galyberse-de çaga özi üçin nämäni oňatdygyny, nämäni erbetdigini ene-atasyndan oňat bilmez. Şonuň üçin çaganyň aglanyna garamazdan ýerinde ‘ýok’ diýmegi başarmaly. Uzak wagt her islegini ýerine ýetirip birden-em bir islegine ‘ýok’ diýeniňizde, siziň oňa bolan söýgüňiziň indi kesendigiňizi pikreder we her diýeniňiziň tersini etjek bolar. Alymlaryň yzarlamalary esasynda kiçikä her islegi ýerine ýetirilen çagalar, ulalanda herhili keýpi dadyp görensoň, has tapawutly keýipleriň awyna çykýandygyny, ýagdaýyň neşekeşlige çenli barýandygyna göz ýetirilendir.
Kiçikäm goňsylaryň çagalary bilen uruşanymda, men hakly bolaýyn ýa-da bolmaýyn, ejem meni urardy, goňşymyň çagalaryny däl. Men şol sebäpli uly birinden taýak iýsem-de, ejem-em uraýmasyn diýip aglap gaçardym. Ejemiň bu eden hereketi meni bir tarapdan dogry bolaýyn, bolmaýyn uruşa goşuluşmazlygy endik ýagdaýyna getirdi. Ýagny çagaňyzyň ýalňyş bir zat edende ýalňyş edýändigini aýtmak, duýdurmak gerek.
Kiçikä bir ‘ýok’ diýip bilmek bilen, duýduruşlar bilen çagaňyzy geljekdäki uly howplardan goraýandygyňyzy ýatdan çykarmaň. Bu waka bilen baglanşykly halk arasynda ýaýran iki wakany hem aýdyp bermekçi:
Bir oglanjyk goňşusynyň towugynýn guzzan ýumurtgasyny ogurlap öýüne getiripdir. Ejesi ýylgyryp, kellesini sypalap ‘berekella’ diýipdir. Oglanjyk bu erbet endigine dowam edipdir, we waka towuk ogurlana çenli gelipdir. Ejesi ýene sesini çykarmandyr. Oglan ýigit bolupdyr, we ömri boýy puşman ediji endik onuň ganyna geçensoň gutulyp bilmändir, we indi ogurlyklary uly mukdarda dowam edipdir. Bu endik onuň ruhynda halys uly kesel döredipdir. We bu ýigidiň ejesi bir gün öljek bolup düşekde ýatyrka, soňky deminde ogly ejesine: ‘Ezizim! Sen ölmezden öň men seniň süýji diliňi ogşasam bolýarmy?’ diýipdir. Ejesi dilini agzyndan çykarypdyr. Ogly ogşajak ýaly bolup diline dişleri bilen gaýym gemirip dişläp alypdyr. Ýigit samrapdyr ‘Şu diliň sebäpli men şu günlere düşdim!’ (Bu wakanyň herhili görnüşleri bar.)
Bir oglanjygy kiçi bolansoň ejesi ýany bilen pagta otagyna alyp gidipdir. Ekini otap ýören ejesiniň elindäki oragy gören oglanjyk ‘maňa ber-de, maňa ber’ bolup ugrapdyr. Ejesi agysyna çydaman oragy beripdir. Oglanjyk orak bilen oýnap otyrka birdenem iki gözünden birine nädip dürtenini bilmäni galypdyr. Bir gözi akyp, agy içindäki çagasyna oragy beren ene müň puşman bolsa-da, oglanjyk bir gözünden mahrum bolupdyr. Oglan ulalypdyr, ýigit bolupdyr. Öýlenjek bolup gyz-juwanyň gözlegine çykypdyr. Emma kakan gapysy gyzyny bermekden ýüz öwüripdir. Ýigit aýlanyp ejesine gelip: ‘Eje, şol oragy näme üçin elimden almadyň?’ diýende ejesi ‘Seniň aglanyňa dözmedim,’ diýipdir. Ine şonda şol goç ýigit taryha girjek şu sözleri aýdypdyr: “Eje-jan! Bir aglardym, bir goýardym. Indi bolsa men ömrüm ötýänçä aglamaly boldum-a!”.
(Emma, meniň gulagyma şoňa ýüregi awap bir daýza öz gyzyny beripdir diýip ýetdi. Ýöne şu wagt bize möhüm ýeri bu däl. Sebäbi mowzugyň daşynda.)
http:/ /www.turkmenpress.com
Filed under: Bütin Temalar, Bilim, Durmyş |


text:
21.12.2017
2017-nji ýylyň 21-nji dekabrynda hormatly Prezidentimiz Gurbanguly Berdimuhamedowyň gatnaşmagynda Garaşsyz Türkmenistanyň ilkinji Baştutanynyň hatyrasyna bagyşlanan çärelere gatnaşdy.
Ir ertir bilen milli Liderimiziň awtoulagy paýtagtymyzyň “Garaşsyzlygyň 10 ýyllygy” seýilgähiniň öňündäki meýdança geldi. Bu ýerde Saparmyrat Nyýazowyň ýadygärligine gül goýuldy.
Bu ýere Mejlisiň ýolbaşçylary, Ministrler Kabinetiniň Başlygynyň orunbasarlary, harby we hukuk goraýjy edaralaryň, ministrlikleriň we pudaklaýyn edaralaryň, köpçülikleýin habar beriş serişdeleriniň we jemgyýetçilik guramalaryň ýolbaşçylary, Türkmenistanyň daşary ýurtlardaky ilçileri, Aşgabat şäheriniň häkimi, din işgärleri, hormatly ýaşulular, talyp ýaşlar hem-de köp sanly aşgabatlylar ýygnandylar.
Çärä gatnaşyjylar döwlet Baştutanymyzy garşyladylar.
Milli Liderimiz S.A.Nyýazowyň belent ýadygärligine tarap ugrady.
Häzirki döwürde hormatly Prezidentimiz Gurbanguly Berdimuhamedowyň başlangyçlary netijesinde gadymy milli däp-dessurlarymyz mynasyp dowam etdirilýär. Öten-geçenleri ýatlamak baradaky ynsanperwer ýörelgelerden ugur alyp, biz Watanymyzyň ösmegine, halkymyzyň parahat durmuşynyň esaslarynyň pugtalandyrylmagyna mynasyp goşant goşan ajaýyp şahsyýetleriň ýagty ýadygärligine hormat goýýarys.
Milli Liderimiz ýadygärligiň etegine ajaýyp gül dessesini goýýar. Soňra çärä gatnaşyjylar gül desselerini goýýarlar.
Bu çäre Garaşsyzlygyň berkarar edilmegine, özbaşdaklygyň pugtalandyrylmagyna, ýurdumyzyň Bitaraplyk derejesiniň ykrar edilmegine uly goşant goşan türkmen milletiniň ajaýyp ogluna halkymyzyň çuňňur hormat goýýandygynyň beýany boldy.
Häzir Saparmyrat Nyýazow tarapyndan başlanan ýol öňküden has uly möçberli maksatlara tarap gönükdirilendir. Şol maksatlary Berkarar döwletimiziň bagtyýarlyk döwründe döwlet Baştutanymyz Gurbanguly Berdimuhamedow üstünlikli çözýär. Milli Liderimiziň başlangyjy bilen berkarar Watanymyzy durmuş-ykdysady taýdan has-da ösdürmek, ilatymyzyň hal-ýagdaýyny yzygiderli ýokarlandyrmak boýunça amala aşyrylýan düýpli özgertmeleriň netijesinde Türkmenistan gülläp ösüşiň we döredijiligiň ýoly bilen ynamly hereket edýär. Ösüşiň häzirki zaman tapgyrynda ýurdumyz dünýäniň depginli ösýän döwletleriniň hatarynda mynasyp orny eýeleýär.
Ýadygärligiň etegindäki mermeriň üstünde goýlan köpsanly gül çemenleri türkmenistanlylaryň ilkinji Prezidenti hatyralap hormat goýýandygynyň nyşanydyr.
Ýadygärlige gül desseleri goýlandan soň, döwlet Baştutanymyz Gypjaga ugrady.
Bu ýerde hormatly Prezidentimiz Gurbanguly Berdimuhamedow Türkmenistanyň ilkinji Prezidentiniň baky aram tapan ýeri bolan kümmete bardy we merhumy hatyralap, gül dessesini goýdy.
Soňra Mejlisiň başlygy, Ministrler Kabinetiniň Başlygynyň orunbasarlary, harby we hukuk goraýjy edaralaryň, ministrlikleriň we pudaklaýyn edaralaryň, jemgyýetçilik guramalaryň ýolbaşçylary, Milli parlamentiň deputatlary, Türkmenistanyň daşary ýurtlardaky diplomatik wekilhanalarynyň ýolbaşçylary, Aşgabat şäheriniň häkimi, köpsanly raýatlar aramgähe gül desselerini goýýarlar.
Milli Liderimiz çärä gatnaşyjylara ýüzlenip, ýurdumyzda her ýylyň 21-nji dekabrynda Türkmenistanyň ilkinji Prezidenti S.A.Nyýazowyň ýatlama gününiň bellenýändigini, şu mynasybetli sadaka berlip, aýat-töwür okalýandygyny aýtdy.
Saparmyrat Ataýewiç Nyýazow ýurdumyzyň Garaşsyzlyk binýadynyň berkidilmegi ugrunda ähli tagallalary etdi. Ýurdumyz geçiş döwründe onuň parasatly ýolbaşçylygynda parahatçylykly ýol bilen durnukly ösüş ýoluna düşdi. Saparmyrat Türkmenbaşy ýurdumyza köp ýyllaryň dowamynda ýolbaşçylyk etmek bilen, Türkmenistanyň halkara abraýyny artdyrmak ugrunda uly alada etdi diýip, hormatly Prezidentimiz Gurbanguly Berdimuhamedow sözüni dowam etdi.
Türkmenistanyň ilkinji Prezidentiniň alyp baran işleri netijesinde ýurdumyz Bitaraplyk hukuk derejesine eýe boldy, Bitaraplyk ýurdumyzyň Garaşsyzlygyny berkitmäge, dünýäniň ähli ýurtlary bilen oňyn gatnaşyklary ösdürmäge hem-de Watanymyzyň dünýä giňişligindäki abraýyny has-da artdyrmaga kuwwatly itergi berdi.
Türkmenistanyň ilkinji Prezidenti S.A.Nyýazowyň ägirt uly işleriniň halkyň hakydasynda ebedilik galjakdygyny belläp, milli Liderimiz onuň ýagty ýadygärligini hatyralap, açylýan muzeýde S.A.Nyýazowyň geçen zähmet hem-de ömür ýoly barada gürrüň berýän milli gymmatlyklaryň saklanýandygyny, olaryň ýurdumyzyň ilkinji Prezidentiniň bitiren işleri barada giňişleýin düşünje almaga mümkinçilik berýändigini aýtdy hem-de hatyra çäresine gatnaşýandyklary üçin hemmelere minnetdarlyk bildirdi.
Soňra bu ýerde Türkmenistanyň müftüsi ýurdumyzyň ilkinji Prezidentiniň hatyrasyna aýat okady.
Döwlet Baştutanymyz hökümet agzalary bilen Türkmenistanyň ilkinji Prezidentiniň hem-de onuň ýakynlarynyň baky aram tapan ýerine bardy. Bu ýerde hem merhumlaryň hatyrasyna aýat-töwir okaldy.
Döwlet Baştutanymyz kümmetden çykyp, ýurdumyzyň ilkinji ýolbaşçysy S.A.Nyýazowyň muzeýine tarap ugrady. Bu ýerde hormatly Prezidentimiz Gurbanguly Berdimuhamedow ajaýyp döwlet işgäri barada gürrüň berýän maglumatlar bilen tanyşdy.
Häzirki döwürde ýurdumyzyň dürli künjeklerinde ýerleşýän muzeýlerde ýurdumyzyň baý taryhy hem-de türkmen halkymyzyň meşhur şahsyýetleri barada gürrüň berýän gymmatlyklar saklanýar. Olar jemgyýetiň ruhy durmuşynyň merkezi, milletiň ajaýyp gymmatlyklarynyň saklanýan ýeri, iri ylmy merkezler diýlip mynasyp derejede hasaplanylýar. Bu muzeýler taryhy geçmişi öwrenmekde, mirasymyzy gorap saklamakda we artdyrmakda uly orun tutmak bilen birlikde, ilatyň medeni derejesiniň ýokarlanmagyna, onuň ruhy durmuşynyň baýlaşmagyna we dünýägaraýyşynyň giňelmegine, şeýle hem ösüp gelýän nesilleri watançylyk taýdan terbiýelemäge ýardam edýär. Şu gün açylan muzeý ýurdumyzyň ilkinji Prezidentiniň ýolbaşçylyk eden döwrüniň taryhy hem-de onuň işleri bilen ýakyndan tanyşmaga mümkinçilik berer.
Milli Liderimiz Saparmyrat Nyýazowyň ýurdumyzyň we halkymyzyň öňündäki ägirt uly hyzmatlaryny belläp, muzeýde toplanan gymmatlyklaryň ähmiýetini nygtady. Bu ýerde saklanylýan gymmatlyklar Türkmenistanyň taryhynyň belli bir döwrüne degişlidir diýip, hormatly Prezidentimiz Gurbanguly Berdimuhamedow sözüni dowam etdi hem-de olaryň geljek nesiller üçin öwrenilmeginiň zerurdygyna ünsi çekdi. Döwlet Baştutanymyz şeýle hem ýaşlary watançylyk taýdan terbiýelemek işinde ylmy-amaly merkezler hökmünde muzeýleriň tutýan möhüm orny barada aýtdy.
Milli Liderimiz muzeý gymmatlyklary bilen tanşyp, metjide tarap ugrady.
Häzirki döwürde ýurdumyzda taryhymyzy öwrenmek, halkymyzyň maddy we ruhy gymmatlygyny gorap saklamak hem-de dünýäde wagyz etmek boýunça uly möçberli çäreler amala aşyrylýar. Ýaş nesilleri gadymy däp-dessurlara hormat goýmak, asyllylyk, ýokary ahlaklylyk hem-de watançylyk ruhunda terbiýelemekde ýaşulularyň mynasyp ornuny nygtap, hormatly Prezidentimiz bu ugurdaky işleri döwrüň talaplaryna laýyklykda alyp barmagyň möhümdigi barada aýtdy.
Soňra Türkmenistanyň müftüsi aýat-töwir okady.
Çäre tamamlanan soň, milli Liderimiz hatyra dessuryna gatnaşandyklary üçin hemmelere ýene-de bir gezek minnetdarlyk bildirip, bu ýerden ugrady.
Şu gün gadymy milli däplere eýerlip, hormatly Prezidentimiz Gurbanguly Berdimuhamedowyň adyndan Gypjak ýaşaýyş toplumynda ýerleşen Türkmenbaşy metjidiniň ýanyndaky sadaka dessurlaryny geçirmek üçin niýetlenen desgada Türkmenistanyň ilkinji Baştutanynyň hatyrasyna sadaka berilip, aýat-töwür okaldy.
“Berlen sadaka, sadakada okalan aýat-dogalar Beýik Biribaryň dergähinde kabul bolsun! Goý, türkmen topragynda parahatçylyk we ylalaşyk, abadançylyk we gülläp ösüş baky rowaç alsyn! Kabul bolsun!”
Türkmenistanyň Döwlet habarlar agentligi


text:
1 hepde ozal
Bular yaly mowzuk achsanam bolyamy
1 hepde ozal
Hazynala girip gorduk welin bosh zat tolko surat bar eken sonam reclama
1 hepde ozal
Indi goyulupdyr yazgysy
1 hepde ozal
Indem goýulmandyr, adamlary allap ýörmäňsene beýdip
1 hepde ozal
Mogamed, seniñ özüñ altynyigit'e òwretsene..
Birniñ zähmet çekip eden zadyna bosh diÿmek gaty añsat!
1 hepde ozal
@Lunluchi.
Yokardaky yazylan yere girip gordum ichi bosh eken dine surat dur. Shona bosh diyaydim mena. Onung zahmetine hich zat diyemok.
1 hepde ozal
A yoga hich zat suratyng yokarsynda ashagynda mengzaesh reclama bar
1 hepde ozal
Suratyn ashagynda yazykly dur
1 hepde ozal
Howa bar eken. Yalan gerekmejek zatlary yone wagtyny gidirip yormede peydaly ish etsen natya
1 hepde ozal
Howa bar eken. Yalan gerekmejek zatlary yone wagtyny gidirip yormede peydaly ish etsen natya
1 hepde ozal
Howa bar eken. Yalan gerekmejek zatlary yone wagtyny gidirip yormede peydaly ish etsen natya
1 hepde ozal
Sheylemi yone men edemokda ol ishleri sen mana ayda bolmasa oz etyan peydaly ishlenden senka gora peydaly ish edeyli
1 hepde ozal
Onda senin etyan ishlen peydalyda. Elektra enjam yok yerinde nirden zaryad kopeltjek.
Kellane gurchuk girdimi ya. Name professor boljak bolyamym tok yok yerden nadip tok berjek ya kellandeki gurjuk elektik togunyny ishleyami ishleyami?
1 hepde ozal
Boldy edäÿiño
1 hepde ozal
Men edemok diyyan ol ishleri birlenji barlap gor sheyle etde gunu ashagynda goyda eger bolmasa shonda ayt
1 hepde ozal
Bolýa näme bolman tvde görüpdim menä. Bolmajak zat ýok ylym ösýä. Häzirki wagta ylym ösdi, ýöne geljekde uly üstünlikler garaşýar. Adamyñ añy 100% ösen wagtynda hemme zada gözüniñ görejini gymyldadan wagty hereket etdirip bilýä, emma oña çenli wagt gerek häzir adamyñ añy možt 5, 6% ösdi diýeli ol ösüşini togtadanok bolup biljek zat...
1 hepde ozal
Kimiñ añy ossede Mogamed-iñ añy ösmandir
1 hepde ozal
:D
1 hepde ozal
@altynyigit (jenap professor)
Gorkunch duysh gordungmi.sen ylmyng ańyrsyna yetipsing yaly. añyng chur depede oytyan
1 hepde ozal
Gurchuklaryn oyandymy
1 hepde ozal
@Enkam
Dishjagazlaryn nirde gorkezaymeliding
1 hepde ozal
@Mogamed, hiç düşünmedim
1 hepde ozal
Mogamed-iñ ömri düşniksiz
1 hepde ozal
Altynyigit
Sen we sening mashgalang omri dushnuksiz
1 hepde ozal
Haa sheylemi men mashgalamyn beylediginden ozumem habarsyz
5 gün ozal
Goýuñ diñe gadryñyzy gaçyrýañyz. Meniñka aýtmak...


text:
Türkmen döwlet lukmançylyk uniwersitetiniň sport toplumynda uly möçberli sport çäresi geçirildi, oňa mugallymlar, talyplar we ylmy-kliniki merkezleriň ýaş hünärmenleri gatnaşdylar. Çäräni bu ýokary okuw mekdebiniň ilkinji jemgyýetçilik guramalary- ýaşlar, zenanlar, kärdeşler arkalaşygy we partiýa guramlary guradylar.
Çärä bir müňden gowrak adam gatnaşdy, olaryň aglaba bölegi uniwersitetiň Meýletinler merkeziniň agzalarydyr.
Bedenterbiýe-sagaldyş bir aýlygynyň çäklerinde geçirilýän sport marafony saglyk ýoluna çykmakdan we köpçülikleýin maşklardan başlandy.
Soňra lukmançylyk ýokary okuw mekdebiniň açyk we ýapyk sport meýdançalarynda tanap çekmek,daş götermek, sport göreşiniň dürli görnüşleri, futbol, woleýbol, el pökgüsi, stol üstünde oýnalýan tennis, şaşka, küşt, köpçülikleýin welosiped ýaryşy we ýeňil atletika estafetasy boýunça bäsleşikler geçirili.
Sport-sagaldyş çäresi tamamlanandan soň ýeňijilere baýrak gowşurmak dabarasy boldy. Olara bu ýokar okuw mekdebiniň kärdeşler arkalaşygy guramasynyň ýörüte hormat hatlary we gymmatly sowgatlary gowşuryldy.


text:
"Rauf Denktaş tanymal lider hökmünde taryhdaky özboluşly ýerini gorap saklar"
Daşary işler ministrligi DKTR-nyň esaslandyryjy Prezidenti Rauf Denktaşyň aradan çykan gününiň 6-njy ýylynda ýüzlenme çap etdi
Daşary işler ministrligi Demirgazyk Kipr Türk Respublikasynyň esaslandyryjy Prezidenti Rauf Denktaşyň aradan çykan gününiň 6-njy ýylynda ýüzlenme çap etdi.
Daşary işler ministrliginiň ýüzlenmesinde Rauf Denktaşyň ähli kynçylyklaryň hötdesinden gelýän lider hökmünde taryhdaky özboluşly ýerini hemişe gorap saklajakdygy nygtaldy
Ömrüni Demirgazyk Kipre bagyşlan Denktaşyň Kipr türk halkynyň hukuklary, deň hukuklylygy we azatlygy üçin arman ýadaman göreşendigi ýatladyldy.
Ýüzlenmede “Merhum Denktaşy uly hormat bilen hatyralaýarys we onuň hatyrasynyň öňünde ýene-de bir gezek hormat bilen egilýäris” diýildi.


text:
Ýakyn Gündogardaky taslamalar «Rosnefti» ösdürmegiň strategik ugurlarynyň biri bolup durýar, diýip Interfaks habar berýär.
«Biz Eýranda taslamalary maslahatlaşýarys. Bu ýerde biz diňe bir gözlemek hem-de çykarmak boýunça taslamalara gatnaşmak bilen çäklenmek islemeýäris, biz eýran hem-de orta aziýa nebitiniň dünýä bazarlaryna netijeli çykarylmagy üçin zerur şertleri döretmek isleýäris» diýip kompaniýanyň ýolbaşçysy Igor Seçin Ýewraziýa ykdysady forumynda belledi....
Ministrler Kabinetiniň Başlygynyň orunbasary, daşary işler ministri R.Meredow geçen penşenbe günni geçirilen hökümet mejlisinde 14–15-nji noýabrda Aşgabatda Owganystan boýunça 7-nji sebitleýin ykdysady hyzmatdaşlyk maslahatyny (RECCA VII) geçirmäge görülýän taýýarlyk barada hasabat berdi.
Häzirki wagtda iki goňşy döwletiň daşary syýasat edaralary tarapyndan bu maslahata taýýarlyk görmek boýunça bilelikdäki işler alnyp barylýar. Guramaçylyk we beýleki degişli meseleleri üstünlikli...
Ministrler Kabinetiniň mejlisinde wise-premýer M.Babaýew şu ýylyň 2-4-nji noýabry aralygynda Aşgabatda geçirilmegi meýilleşdirilýän «Türkmenistanyň nebiti we gazy — 2017» atly XXII halkara maslahatyny hem-de sergisini guramaga görülýän taýýarlyk barada hasabat berdi. Garaşylyşy ýaly, ykdysady gözden geçirilişe dünýäniň köp ýurtlaryndan hünärmenler, şol sanda nebitgaz kompaniýaniýalaryň, ministrlikleriň we pudak edaralarynyň, halkara guramalaryň hem-de köpçülikleýin habar beriş serişdeleriniň...
Türkmenistanyň Ylymlar akademiýasynyň maslahatlar zalynda tebigy betbagtçylyklaryň howpuny gowşatmak boýunça türkmen-ýapon seminary geçirildi. Türkmenistanyň DIM-iniň saýtynda bellenilişi ýaly, bu forum, «Aşgabat şäheriniň we onuň töwereklerindäki territoriýalarda seýsmiki gözegçilikleriň kämilleşdirilmegi» atly bilelikdäki taslamanyň çäklerinde Türkmenistanyň Ylymlar akademiýasynyň Seýsmologiýa we fiziki atmosfera institutynyň we Ýapon halkara hyzmatdaşlyk agentliginiň (JICA) birikmeginde guraldy.
Seminaryň işlerinde, bilelikdäki taslamanyň wekillerinden başga-da üç...


text:
Birleşen taksonomik maglumatlar gullugy
Birleşen taksonomik maglumatlar gullugy (iňl. Integráted Taxonómic Informátion Sýstem, ITIS) — ähli biologik görnüşler boýunça doly we hemme taraplaýyn açyk taksonomik maglumat bazalaryny döretmek maksady bilen, ABŞ-nyň, Kanadanyň we Meksikanyň, şeýle hem başga guramalaryň we hünärmenleriň gatnaşmagynda iş alyp barýan hökümetara hyzmatdaşlyk.
Çykgytlar[üýtget | edit source]
- Guramanyň merkezi resmi saýty(iňlis dilinde)
- Kanada saýty (ITIS*CA)(iňlis dilinde) (fr.)
- Meksika saýty (SIIT*MX)(isp.)
- Braziliýa saýty (SIIT*Brasil)(port.)


text:
Hasyl toýuna bagyşlanyp geçirilýän “Türkmen topragynyň baýlyklary” atly baýramçylyk sergisi
Toýdur baýramlary bir-birine ulaşýan Diýarymyzda bu gün ýene-de bir ajaýyp baýramçylygyň toýy toýlanýar. 2013-nji ýylyň noýabr aýynyň 22-ne Türkmenistanyň Beýik Saparmyrat Türkmenbaşy adyndaky şekillendiriş sungaty muzeýinde hasyl toýuna bagyşlanyp geçirilýän “Türkmen topragynyň baýlyklary” atly baýramçylyk serginiň açylyş dabarasy geçirildi. Babadaýhanyň alyn deriniň, arly ýylky çeken zähmediniň miwesi bolan, bereketli hasylyň baýramçylyk dabarasy bu gün ýurdumyzyň ähli künjeklerini gurşap aldy. Diňe bir adaty baýramçylyk bolman, daýhanyň zähmediniň toýy bolup durmuşa ornaşan bu dabaranyň şanyna her kim zähmet sowgatlaryny taýýarlaýar.
Ýurdumyzyň hasyl baýramçylygy Şekillendiriş sungaty muzeýinde hem uly şowhun bilen dabaralanýar. Oňa bagyşlanyp guralan sergide suratkeşleriň daýhanlar, olaryň ýetişdiren hasyllary, nazy-nygmatlary, hasyl ýygymy baradaky ajaýyp eserleri ýerleşdirilen. Onda tomaşaçylar, A.Amangeldiýew, Ç.Gulow, Ç.Öwwaýew, D.Baýramow, N.Hojamuhammedow, W.Bagdasarýan, A.Akyýew, A.Nuryýew, A.Myradalyýew, A.Meýdanow, M.Orazberdiýew, M.Muhammetmyradow ýaly halypa suratkeşleriň nakgaş eserleri bilen bilelikde ýaş suratkeş M.Ataýewiň ajaýyp peýzažlaryny, Ý.Grişiniň owadan natýurmortlarynynyň uly toplumyny synlap bilerler.
Ç.Gulowyň “Pagtaçylar“ atly eserlerinde pagta ýygymynyň bereketli hasylynyň ýygnalyp, harmana tabşyrylýan pursaty, oba zähmetkeşleriniň, esasanam pagtaçy gelin-gyzlaryň joşgunly zähmetleri wasp edilen bolsa, Ç.Öwwaýewiň “Hasyl” atly işinde türkmen topragynda ýetişdirilen tylla başly ak bugdaýyň ýygnalyşy barada söhbet açylýar. Ý.Grişiniň ir-iýmişleriň bolçulygy barada reňkler bilen ýazylan, kalbyňy maýyl edýän ajaýyp natýurmortlary bolsa, öz gözel görnüşi bilen tomaşaçylary özüne çekip dur.
Bulardan başga-da, tomaşaçylar sergide M.Ýüzbaşýewiň, J.Jumadurdynyň, W.Jumaýewiň heýkel eserlerine-de tomaşa edip bilerler. Ähli türkmen halkyny, mähriban Prezidentimizi, ýurdumyzyň zähmetkeş daýhanlaryny hasyl baýramy bilen tüýs ýürekden gutlaýarys. Janyňyz sag bolsun!
- See more at: http://gundogar-news.com